Γιατί έχει εννιά ο μήνας; « Οι λέξεις έχουν τη δική τους ιστορία\n« Πρωτόκολλο, το πρωτεϊκό\nΛοζετσινές λέξεις (μια συνεργασία του Λοζετσινού) »\nΗ τρέχουσα εκδοχή, που θα τη δείτε να κυκλοφορεί και στο Διαδίκτυο, είναι ότι σε κάποια παλιότερη εποχή οι δημόσιοι υπάλληλοι έπαιρναν τον μισθό τους στις 9 του μήνα, οπότε η μέρα εκείνη ήταν μέρα ευφρόσυνη. Το ίδιο λέει και ο Τ. Νατσούλης στο βιβλίο του Λέξεις και φράσεις παροιμιώδεις, αλλά προσθέτει και μια δεύτερη εκδοχή:\n«Η επικρατέστερη εκδοχή για τη φράση αυτή είναι η εξής: Στα πρώτα χρόνια του νέου ελληνικού κράτους, ύστερα από την πολύχρονη δουλεία, ο δημόσιοι υπάλληλοι πληρωνόντουσαν κάθε εννιά ημέρες και όχι κάθε μήνα που επικράτησε αργότερα και κάθε δεκαπέντε που πληρώνονται μετά από την κατοχή του 1941. Από αυτήν λοιπόν την αιτία πιστεύεται ότι βγήκε και η φράση: «εννιά έχει ο μήνας». Υπάρχει κι ένα παλιό τραγούδι που λέει: «και ο μήνας έχει εννιά».\nΔεύτερη εκδοχή: Ίσως να προέρχεται και από την απάντηση που έδωσαν οι Σπαρτιάτες στους Αθηναίους, όταν αυτοί τους ζήτησαν για να αντιμετωπίσουν τους Πέρσες: «Είναι εννέα του μηνός και δεν είναι γιομάτο το φεγγάρι … (οι θυσίες από το Μιλτιάδη κ.λ.π.)»\nΌσοι παρακολουθείτε τα φρασεολογικά μου άρθρα, θα ξέρετε ότι θεωρώ εντελώς αναξιόπιστη πηγή το βιβλίο του Νατσούλη, το οποίο όμως έχει μεγάλη διάδοση ίσως επειδή έχει στο εξώφυλλο την εικόνα ενός σοφού γέροντα (μάλιστα σε επόμενες εκδόσεις πήρε τον τίτλο «Το βιβλίο της σοφίας»). Την εκδοχή για την προέλευση της φράσης από τους μηδικούς πολέμους δεν χρειάζεται καν να την αντικρούσω.\nΌσο για την «επικρατέστερη» εκδοχή, για τους δημοσίους υπαλλήλους, που είναι ευρύτατα διαδεδομένη, την αντιμετωπίζω με δυσπιστία. Γιατί; Πρώτον, δεν έχω βρει κανένα έγγραφο που να λέει πως οι δημόσιοι υπάλληλοι πληρώνονταν κάθε εννιά του μήνα [το «κάθε εννιά μέρες» του Νατσούλη μάλλον είναι αβλεψία]. Ούτε έχω διαβάσει, στις αναμνήσεις κάποιου ας πούμε, ότι περίμενε τις 9 του μηνός για να εισπράξει τον μισθό του. Δεύτερον, στον 19ο αιώνα οι δημόσιοι υπάλληλοι ήταν ελάχιστοι σε σύγκριση με το σύνολο του πληθυσμού, οπότε δεν είναι πολύ πιθανό να έχει δημιουργηθεί από τη δημοσιοϋπαλληλική ζωή η έκφραση. Έπειτα, αν η έκφραση είχε γεννηθεί «στα πρώτα χρόνια του νέου ελληνικού κράτους» θα έπρεπε να τη βρίσκαμε σε κείμενα του 19ου αιώνα ή των αρχών του εικοστού.\nΑλήθεια όμως, πότε εμφανίστηκε η έκφραση; Η χρονολόγηση έχει καίρια σημασία για την ανίχνευση της προέλευσής της. Την έχω βρει μόνο σε μεταπολεμικά κείμενα. Μεταπολεμικό είναι και το αρχοντορεμπέτικο του Σουγιούλ, ενώ υπάρχει και θεατρικό έργο «Ο μήνας έχει εννιά» του 1952. Αυτό δεν σημαίνει βέβαια ότι η έκφραση είναι μεταπολεμική. Αν ερευνήσουμε περισσότερο δεν αποκλείεται να βρούμε και προπολεμικές εμφανίσεις της.\nΣε κάθε περίπτωση, η δυσπιστία μου για την «καθιερωμένη» εξήγηση της προέλευσης της φράσης ισχύει «μέχρις αποδείξεως του εναντίου». Αν βρεθεί αξιόπιστη πηγή που να λέει ότι οι υπάλληλοι πληρώνονταν στις 9 του μήνα, η κατάσταση αλλάζει. Στο βιβλίο μου έγραψα ότι «δεν έχω βρει πειστική εξήγηση για άλλη εκδοχή».\nΠάντως, ο Άνθιμος Παπαδόπουλος, στα «Φρασεολογικά» του δίνει μιαν άλλη εκδοχή. Λέει ότι Πολλές φορές οι τακτικοί προμηθευτές τροφίμων πληρώνονται στο τέλος του μηνός και όσο αυτό πλησιάζει τόσο αδημονούν οι οφειλέτες. Η φρ. λοιπόν λέγεται για άνθρωπο τελείως ξένοιαστο που δεν σκέπτεται τίποτε παρά τις διασκεδάσεις και την καλοπέραση, σαν ο μήνας να είχε διαρκώς εννιά και να μην πρόκειται ποτέ να τελειώσει ώστε να θυμηθεί τις υποχρεώσεις του. (Φρασεολογικά Δ’, σ. 108, νομίζω ότι το έχω μετατρέψει σε πιο βατή γλώσσα).\nΗ εκδοχή αυτή είναι πιο βάσιμη από μιαν άποψη, αφού το φαινόμενο των μπακάληδων, μανάβηδων κτλ. που απαιτούσαν τα βερεσέδια τους στις 30 του μηνός ήταν πολύ διαδεδομένο παλιότερα. Μπορούμε να σκεφτούμε μάλιστα και κάποιον μισθοσυντήρητο, που τα φέρνει δύσκολα και που βλέπει με τρόμο να λιγοστεύουν τα χρήματά του όσο περνάνε οι μέρες. Ωστόσο, η εκδοχή αυτή δεν εξηγεί για ποιο λόγο να είναι μερα αμεριμνησίας ειδικα η ενάτη μέρα του μήνα κι όχι μια άλλη, π.χ. η 7 του μηνός ή η 10 του μηνός.\nΣτην πρώτη δημοσίευση του άρθρου, ο φίλος μας ο Τιπούκειτος μάς θύμισε ότι στους Ρωμαίους η ενάτη του μηνός ήταν σημαδιακή. Αντιγράφω το σχόλιό του:\nΓιατί ειδικά η ένατη μέρα του μήνα; Σκέφτομαι λοιπόν ότι ίσως η φράση να έχει την αρχή της (μέσω των Βυζαντινών;) στην αρχαία Ρώμη. Οι ρωμαϊκοί μήνες χωρίζονταν σε «εβδομάδες» οχτώ ημερών (ήταν δηλαδή ογδομάδες). Η όγδοη μέρα, που οι Ρωμαίοι την ονόμαζαν ένατη (nundiae), ήτανε μέρα για αγοραπωλησίες: άνοιγε η αγορά, στηνότανε παζάρι, και οι περίοικοι ή οι αγρότες κατέβαιναν στην πόλη για να ψωνίσουνε τις προμήθειες της ογδομάδας. (Γιαυτό και η περίοδος ανάμεσα σε δύο nundiae λεγότανε nundinum.) Έτσι, για παράδειγμα, την πρώτη Ιανουαρίου ήτανε οι Καλένδες, ενώ την όγδοη μέρα (nundiae) γινόταν η αγορά, και την ένατη μέρα άρχιζε το δεύτερο nundinum του μήνα. Οι Ρωμαίοι ήτανε πολύ αυστηροί σχετικά με το είδος των δραστηριοτήτων που επιτρέπονταν κάθε μέρα του μήνα. Το 287 π.Χ. ψηφίστηκε (promulgata est) η Lex Hortensia, ο «Ορτήνσιος νόμος», που απαγόρευε τις συνελεύσεις της comitia, ας πούμε της ρωμαϊκής εκκλησίας του δήμου, που ενέκρινε νόμους, εξέλεγε κρατικούς αξιωματούχους κτλ.\n(Αναφέρω σε παρένθεση ότι δεν θα πρέπει να συγχέονται οι nundiae και οι nonae. Οι nonae, παρά την παραπλανητική ονομασία τους, ήτανε η πέμπτη ή η έβδομη μέρα του μήνα, διότι nonae σήμαινε την ένατη μέρα ΠΡΙΝ από τις Ειδούς, που πέφτανε είτε στις 13 είτε στις 15 κάθε μήνα.)\nΕπειδή λοιπόν οι nundiae, η «ένατη μέρα» των Ρωμαίων, ήτανε μέρα στην οποία υπολειτουργούσε ο κρατικός μηχανισμός και οι άνθρωποι το ρίχνανε στο shopping, μπορεί να σκεφτεί κανείς πως εκεί βρίσκεται η αρχή της δικής μας έκφρασης «ο μήνας έχει εννιά». Ωστόσο, θα πρέπει κανείς να δει εάν η πρακτική αυτή συνεχίστηκε και στο πρώιμο, έστω, Βυζάντιο, πράγμα που θα εξηγούσε τη νεοελληνική επιβίωση της έκφρασης. Όποιος έχει πρόχειρο τον Κουκουλέ (Βυζαντινών Βίος και Πολιτισμός) του ρίχνει μια ματιά και μας ενημερώνει!\nΣε αυτό το σχόλιο, ο φίλος μας ο Π2 πρόβαλε μερικές βάσιμες ενστάσεις:\nΤιπούκειτε, τους Ρωμαίους ημών προγόνους τους σκέφτηκα κι εγώ, αλλά υπάρχουν τρία προβλήματα:\n1. Όπως και να την έλεγαν, η ένατη μέρα ήταν στην πραγματικότητα η όγδοη.\n2. Καλό το shopping, αλλά για τον απλό κόσμο (είτε πωλητές είτε αγοραστές) shopping σήμαινε ημέρα εξαντλητικής δουλειάς, όχι τεμπέλικης ανεμελιάς.\n3. Με την εισαγωγή του Ιουλιανού ημερολογίου, το παλαιό ιταλικό / ετρουσκικό ημερολόγιο άρχισε σταδιακά να φθίνει. Πολύ νωρίς για να δώσει η συνήθεια παροιμιακή φράση στα ελληνικά.\nΕπίσης, ο Τιπούκειτος μάς θύμισε ότι ο Ησίοδος (Έργα 811-13) θεωρούσε την ένατη μέρα του μήνα ιδιαίτερα ευοίωνη για γεωργικές εργασίες και για την τεκνοποιία. Ποτέ, λέει, η ένατη μέρα δεν είναι ολωσδιόλου κακή.\nπρωτίστη δ’ εἰνὰς παναπήμων ἀνθρώποισιν·\nἐσθλὴ μὲν γάρ θ’ ἥ γε φυτευέμεν ἠδὲ γενέσθαι\nἀνέρι τ’ ἠδὲ γυναικί, καὶ οὔποτε πάγκακον ἦμαρ\nΠρωτίστη εἰνάς είναι η «πρώτη ένατη μέρα» του μήνα· η «δεύτερη ένατη μέρα» είναι η δέκατη όγδοη κτλ.\nΒέβαια, αυτό μας πάει πολύυυυ μακριά στην αρχαιότητα, όμως ίσως μάς δίνει την ένδειξη ότι η ενάτη μέρα έχει κάτι το ιδιαίτερο και μάλιστα κάτι το καλότυχο. Η ιδιαιτερότητα έχει διατηρηθεί και στα νεότερα έθιμα και προλήψεις π.χ. στα εννιάμερα. Αυτό λοιπόν θα εξηγούσε για ποιο λόγο έγινε παροιμιακή η 9η του μηνός και όχι η 8η.\nΣημειώνω επίσης ένα ποίημα, που το είχε επισημάνει στο παλιότερο άρθρο η φίλη μας η Μαρία, στο οποίο αναφέρεται η 9η του μηνός ως μέρα πληρωμής των μισθών στο Βυζάντιο. Είναι το ποίημα Καλλίπολη του Χ.Δ.Καλαϊτζή (1987):\nΑλλά βέβαια το ποίημα δεν αποτελεί ιστορική πηγή. Οπότε, αν δεν μας λέει κάτι ο Κουκουλές για τη σημασία της 9ης του μηνός στους Βυζαντινούς, δεν έχουμε γίνει σοφότεροι.\nΟπότε, όσοι φτάσατε μέχρι εδώ διαβάσατε ένα κατεβατό 1750 λέξεων για να φτάσετε στο σημείο όπου ομολογώ ανερυθρίαστα ότι δεν ξέρω ποια είναι η προέλευση της φράσης «ο μήνας έχει εννιά» και απλώς επισημαίνω τα αδύνατα σημεία των διαφόρων θεωριών που έχουν προταθεί.\nΘα βοηθήσουν άραγε τα σχόλιά σας για να διαλευκανθούν τα σκοτεινά σημεία; Πολύ πιθανό, παρά το ότι ο μήνας έχει εννιά!\nThis entry was posted on 9 Σεπτεμβρίου, 2021 στις 08:40\tand is filed under Αριθμοί, Γιατί (δεν) το λέμε έτσι, Επαναλήψεις, Φρασεολογικά. Με ετικέτα: Άνθιμος Παπαδόπουλος, Γ. Τζαβέλλας, Ησίοδος, Μιχάλης Σουγιούλ, Ρώμη, Τάκης Νατσούλης, Χ.Δ.Καλαϊτζής. You can follow any responses to this entry through the RSS 2.0 feed. You can leave a response, ή trackback from your own site.\n184 Σχόλια προς “Γιατί έχει εννιά ο μήνας;”\n9 Σεπτεμβρίου, 2021 στις 08:48\nποιον κουβεντιάζει η γειτονιά στα παραθύρια\n9 Σεπτεμβρίου, 2021 στις 08:58\n9/9/09 η 9 Σεπτεμβρίου του 2009;\nΗ χρονολογία με όλα εννιάρια το 9/9/9999\nΚαλά νάμαστε να τη γιορτάσουμε.\n9 Σεπτεμβρίου, 2021 στις 09:04\n«Οπότε, όσοι φτάσατε μέχρι εδώ διαβάσατε ένα κατεβατό 1750 λέξεων […]».\nΜέχρι το «εδώ» οι λέξεις είναι 1.729 🙂\n9 Σεπτεμβρίου, 2021 στις 09:10\n>το φαινόμενο των μπακάληδων, μανάβηδων κτλ. που απαιτούσαν τα βερεσέδια τους στις 30 του μηνός\nΘυμάμαι ιστορία που έλεγε ο πατέρας μου από τα νεανικά του χρόνια, όπου ο μπακάλης έλεγε σε ένα γείτονα, δημόσιο υπάλληλο, «καλό μήνα, κυρ Δημήτρη», κάθε πρώτη αλλά και κάθε 15 του μηνός 🙂\n9 Σεπτεμβρίου, 2021 στις 09:11\nΈλεγα κι εγώ, θα μάθουμε την απάντηση 😦\n> Βέβαια, δεν αποκλείεται η αίσθηση της γλεντζέδικης αμεριμνησίας να οφείλεται στο τραγούδι «Ο μήνας έχει εννιά»\nΔε νομίζω. Η καθιερωμένη φράση είναι «εννιά έχει ο μήνας», έτσι ήταν πριν το τραγούδι και έτσι παρέμεινε και μετά το τραγούδι. Όχι «ο μήνας έχει εννιά». Ο στιχουργός έτσι κατάφερε να το βολέψει, αλλά δε φαίνεται να επηρέασε ιδιαίτερα.\nΝα πω εδώ ότι έναν καιρό στο λαϊκό τραγούδι ήταν αρκετά της μόδας να μπαίνουν τέτοιες στερεότυπες εκφράσεις και παροιμίες, είτε στο ρεφρέν (που μένει) είτε και οπουδήποτε στους στίχους, αλλά παραλλαγμένες από τη στερεότυπη διατύπωσή τους κατά τις ανάγκες του μέτρου. Αν προκληθώ μπορεί να μου ‘ρθουν αρκετά παραδείγματα. Το βρίσκω στιχουργική αδυναμία αυτό. Στερεότυπη φράση σημαίνει ότι δεν κουνάς ούτε κόμμα. Άμα δε σου χωράει στον στίχο, πες κάτι άλλο.\n9 Σεπτεμβρίου, 2021 στις 09:14\nΚαι στον Καραγκιόζη Υπερέτη του Σπαθάρη, ο Χατζηαβάτης προσπαθεί να βρει δουλειά στον Καραγκιόζη και του τάζει:\n«Θα τρως, θα πίνεις, θα παίρνεις το μισθό σου κι εννιά έχει ο μήνας!»\n9 Σεπτεμβρίου, 2021 στις 09:17\nΝα σας πω και δυο πραγματάκια για το 9 που δεν τα ξέρατε:\nΧρειάζονται τουλάχιστον 9 τετράγωνα ακέραιας πλευράς για να πλακοστρωθεί πλήρως και τελείως ένα οποιοδήποτε ορθογώνιο .\nΤο 9 είναι ο μικρότερος περιττός αριθμός τέτοιος ώστε να μην διαιρεί οποιονδήποτε περιττό αριθμό Φιμπονάτσι.\n9 Σεπτεμβρίου, 2021 στις 09:21\nΚάπου, κάποτε, (και δεν τα θυμάμαι και καλά οπότε γράφω πασαλείμματα) είχα διαβάσει πως συνδέεται η 9η του μήνα με την καταβολή του ενοικίου μέχρι τις 8* το αργότερο, άρα στις 9 όπως και νάχει ξενοιάσαμε από τον μηνιαίο βραχνά. [πάντα με κάθε επιφύλαξη, γιατί αν δεν τεκμηριώνεται πουθενά είναι …Νατσουλισμός εκτός Νατσούλη]\n* 1η + 7 μέρες περιθώριο;;\n8α Για σπάστα και ξαναρίχτα μάστορα γιατί κάτι δεν κατάλαβα, 1Χ1, 2Χ2 και 2Χ3 γιατί δε μας κάνουν\n9 Σεπτεμβρίου, 2021 στις 09:22\nΧωρίς να φαντάζομαι κάποια εξήγηση, διαπιστώνω ότι το 9 είναι σημαδιακό για το μήνα, γιατί μετά από αυτή τη μέρα, οι ημερομηνίες είναι διψήφιες. Δεν ξέρω τί σχέση μπορεί να έχει αυτό, αλλά το καταθέτω.\n(P.S. : Σήμερα, μια χαρά θα μπορούσε να εξηγηθεί, γιατί ξέρουμε πως περίπου μέχρι εκεί μας φτάνουν τα λεφτά…)\nΣυνδυαστικά με το παραπάνω, στις 9 λογικά είχαν πληρωθεί οι υποχρεώσεις που «έτρεχαν» το πρώτο δεκαήμερο κάθε του μήνα (νοίκια, λογαριασμοί, δόσεις), και ο κόσμος θα αισθανόταν χωρίς βραχνά… Το καταθέτω κι αυτό.\n9 Σεπτεμβρίου, 2021 στις 09:24\n10. Γιατί το 2*3 δεν είναι τετράγωνο! 😉\nΓια την εκδοχή πως είναι νωρίς στο μήνα η 9η συνηγορεί και το γνωστό ανέκδοτο που συνδέει το μισθό με την έμμηνο ρύση με τουλάχιστον τρία κοινά χαρακτηριστικά: Έρχεται κάθε μήνα, κρατάει πεντέξι μέρες και μετά αρχίσουν τα γ@@@@ια..\n9 Σεπτεμβρίου, 2021 στις 09:26\n12 Μα λες τετράγωνα για να καλύψουν ορθογώνιο, οπότε το ορθογώνιο 2Χ3 καλύπτεται με 6 πλακάκια.\nΉ κάτι λάθος έχει η εκφώνηση ή εγώ τα χάνω σιγά-σιγά…\n9 Σεπτεμβρίου, 2021 στις 09:27\n11. Εύλογο πολύ φαίνεται αυτό που λες! Όταν «ο μήνας έχει 9» δεν αισθάνεσαι ευδαιμονία ή ικανοποίηση από αμοιβή/μισθό, αλλά απλά δεν έχεις (πολλές) σκοτούρες.\n9 Σεπτεμβρίου, 2021 στις 09:31\n@ 15 : Ναι, και στην ουσία όταν ο μήνας αρχίσει τα «δεκα…» και «εικοσι…» αρχίζεις να σκέφτεσαι πώς θα περάσουν οι μέρες μέχρι τον επόμενο μισθό…\nΠιάνω τον εαυτό μου να λέει, τρενάροντας και προκειμένου να προβώ σε κάποιες δαπάνες, «άσε να δεκιάσει ο μήνας»… «άσε να εικοσιάσει ο μήνας»… Δικές μου εκφράσεις, βγαλμένες από την αβεβαιότητα…\n14. Πώς ακριβώς καλύπτεται το 2×3 με 6 τετράγωνα πλακάκια;\n9 Σεπτεμβρίου, 2021 στις 09:32\n2α) The Beatles’ Remastered Albums Due September 9, 2009: https://www.rollingstone.com/music/music-news/the-beatles-remastered-albums-due-september-9-2009-104136/\nΤο 9 το παίρνουμε σε μεγάλες ποσότητες αν πολλαπλασιάσουμε 142857 Χ 7. Το οποίο 142857 πολλαπλασιαζόμενο με 2,3,4 κλπ (και πέραν του 7) δίνει πολύ πλακατζήδικα αποτελέσματα τα οποία τώρα θα μας εξηγήσει ο Κίντος σε μνημειώδες σχόλιό του.\n9 Σεπτεμβρίου, 2021 στις 09:34\nΑπό το Αρχείο παροιμιών του Κέντρου Έρευνας Ελληνικής Λαογραφίας, που δεν υπήρχε στο ίντερνετ το 2009:\nΕννιά ‘χει ο μήνας\nΗ παροιμία λέγεται επ’ εκείνων, οίτινες παντελώς αδιαφορούν δια ζωτικά συμφέροντα των\nΧαρ. Ρεμπέλη, Κονιτσιώτικα, Αθήνα, 1953, σελ. 183, αρ. 75\nΑλλά, πάμε και προπολεμικά:\nΙννιά έχ’ ου μήνας\nΑποβληθείση πάσης μερίμνης και σκέψεως ας τράπωμεν εις διασκέδασην\nΛ. Α. αρ. 1570, σελ. 411, Μ. Οικονόμου, Νεγάδες, 1939\nΙννιά έχει ο μήνας\nΑρ. 916, σελ. 256, Άγραφα Αιτωλία, Λουκόπουλος\nΙννιά έχει ου μήνας!\nΤαυτόσημας τη: Όξον φτώχεια\nΔηλαδή αποβληιείσης πάσης μερίμνης και σκέψεως ας τραπώμεν εις διασκέδασιν\nΓ. Π. Αναγνωστοπούλου, Παροιμίες Ζαγορίου, Λαογραφία Β, τεύχ. Α, (1910) σελ. 320\nΒλέπουμε όλες οι καταγραφές είναι στην Ήπειρο και στην ορεινή Αιτωλία\n9 Σεπτεμβρίου, 2021 στις 09:36\n#6: Να πω εδώ ότι έναν καιρό στο λαϊκό τραγούδι ήταν αρκετά της μόδας να μπαίνουν τέτοιες στερεότυπες εκφράσεις και παροιμίες, είτε στο ρεφρέν (που μένει) είτε και οπουδήποτε στους στίχους, αλλά παραλλαγμένες από τη στερεότυπη διατύπωσή τους κατά τις ανάγκες του μέτρου. Αν προκληθώ μπορεί να μου ‘ρθουν αρκετά παραδείγματα. Το βρίσκω στιχουργική αδυναμία αυτό. Στερεότυπη φράση σημαίνει ότι δεν κουνάς ούτε κόμμα. Άμα δε σου χωράει στον στίχο, πες κάτι άλλο.\nΔεν συμφωνώ. Πολλοί στιχουργοί έχουν «παίξει» έξυπνα με τέτοιες εκφράσεις όπως εδώ ο Γιαννακόπουλος, που σε κάθε στροφή δίνει και μια διαφορετική εκδοχή της έκφρασης «θα πάει μακριά η βαλίτσα;»\n9 Σεπτεμβρίου, 2021 στις 09:37\nΚαι άλλη μία αγνώστου συλλογέως, αγνώστου χρονολογίας, από την Κυνουρία Αρκαδίας\nΕγώ του μιλάω, εκείνος ενιά έχ’ ο μήνας\n9 Σεπτεμβρίου, 2021 στις 09:38\nΔυστυχώς η 9η μέρα του μηνός συνδέεται και με το εξής φαινόμενο: συνταξιούχοι αρρωστάκια με το ΚΙΝΟ (στην Ελλάδα, το λίκνο του πολιτισμού, έχουμε φτάσει στις 192 κληρώσεις ανά ημέρα…) μένουν ταπί στις 9 και ψάχνουν για κονσέρβα…\n17 2 σειρές με 3 πλακάκια πλευράς 1, υπάρχει άλλος τρόπος;\n9 Σεπτεμβρίου, 2021 στις 09:40\n19. Ω , είναι πολύ απλούν τωόντι αγαπητέ και αξιότιμε Χτήνε!\nΤο 142857 ( όπως και το ξέρω γω 4538619 ή το 9999945362718 😀) είναι 0 mod 9 , δηλαδή πολλαπλάσιο του 9. Κάθε αριθμός που τα ψηφία του σουμάρουν σε 9 είναι πολλαπλάσιο του 9 και. όταν πολλαπλασιάζει οποιονδήποτε αριθμό δίνει αριθμό που τα ψηφία του πάλι σουμαρουν σε εννιάρια. 😀 με το τελικό digital sum να είναι πάντα 9.\nΚαι ο μήνας έχει 9 !\n9 Σεπτεμβρίου, 2021 στις 09:46\n24. Απολογούμαι για την παρεξήγηση , λόγω ελλείπουσα εκφώνηση…\nΔιορθώνω λοιπόν στο 8. :\nΧρειάζονται τουλάχιστον 9 ΔΙΑΦΟΡΕΤΙΚΑ τετράγωνα ακέραιας πλευράς*για να πλακοστρωθεί πλήρως και τελείως ένα οποιοδήποτε ορθογώνιο .\n* ή 9 τετράγωνα διαφορετικής ακέραιας πλευράς , τέλος πάντων\n9 Σεπτεμβρίου, 2021 στις 09:48\nΔεν καταλαβαίνω γιατί έχει χαθεί το «ω» του «όξω» (αφού δεν μπορώ να συνδέσω τη φτώχεια με το ξίδι).\nΜάλλον κάτι δεν γνωρίζω, αφού και σε άλλες παροιμίες είδα «όξον».\n9 Σεπτεμβρίου, 2021 στις 09:49\n9/9 ημερομηνία που γράφεται το ίδιο και στο ευρωπαϊκό και στο αμερικάνικο ημερολόγιο, σήμερα που θάβεται ο Μίκης αλλά και σαν σήμερα που πέθανε ο Μαχαιρίτσας (και στο ραδιόφωνο που ακούω δεν έγινε καμία αναφορά).\nΣτις μέρες μας στις 9 του μήνα κατά το βραδάκι εμφανίζονται στους τραπεζικούς λογαριασμούς οι μισθοί του δημοσίου που καταβάλλονται εκκαθαρισμένοι, αφού ολοκληρωθεί ο μήνας δηλαδή. Παλιότερα (τότε που δούλευα αναπληρωτής) που τα χαρτιά γίνονταν χειροκίνητα και τα παίρναμε στο χέρι, μας τα έδιναν την 1η του μήνα. Τώρα που μπήκε η τεχνολογία στη μέση η καταβολή γίνεται τυπικά στις 10 αλλά στις τράπεζες τρέχει το πρόγραμμα το βράδυ της προηγούμενης. Άρα, έστω κι εκ των υστέρων ο Νατσούλης τώρα δικαιώνεται. 🙂\n9 Σεπτεμβρίου, 2021 στις 09:50\n25# Κίντο, προφανώς το νούμερο δίνει σούμα 9, αλλά μιλάω για τη σειρά που εμφανίζουν τα ψηφία σε κάθε γινόμενο, το οποίο ξεκινώντας να το διαβάζεις από το 1 (σε όποια θέση κι αν βρίσκεται), διαβάζεις πάντα 142857. Πχ 142857 Χ 6 = 857142.\n142857 Χ 22 = 3142854, δλδ 14285(4+3=7). Αυτό είναι που υπερβαίνει τις διανοητικές Μου ικανότητες 🙂\n9 Σεπτεμβρίου, 2021 στις 09:52\nΝοσοκομείο Ρόδου / «Μπλακ άουτ» στην παροχή οξυγόνου – Συναγερμός για δεκάδες ασθενείς\n…με την ίδια καταγγελία, τη διαχείριση της παροχής οξυγόνου στο νοσοκομείο την έχει αναλάβει ιδιωτική εταιρεία με έδρα την Θεσσαλονίκη. …\nαλλά ο μήνας έχει εννιά για τα καθεστωτικά πετσωμένα μέσα.\nΑπό τις 23 Αυγούστου το πρόβλημα δεν έχει λυθεί ακόμα.\n28 «οι μισθοί του δημοσίου που καταβάλλονται εκκαθαρισμένοι» δηλαδή όσοι πληρώνονται για τα «δεδουλευμένα» κι όχι με προπληρωμή όπως οι μόνιμοι ΔΥ\n9 Σεπτεμβρίου, 2021 στις 09:54\n26 Τώρα μάλιστα! Αφού η εκφώνηση διορθώθηκε, αφήνω τη λύση στους σοφούς του ιστολογίου, εγώ κάτι τέτοια προβλήματα τα λύνω με γωνιακό τροχό 😛\nΚάτι μου λέει πάντως πως αυτός ο Φιμπονάτσης θα είναι μπλεγμένος…\n9 Σεπτεμβρίου, 2021 στις 09:56\nΚαι βέβαια το πλήθος των λέξεων μέχρι το «εδώ» στο κείμενο του Νικοκύρη είναι αριθμός Hardy-Ramanujan 😉\n9 Σεπτεμβρίου, 2021 στις 09:58\nΌταν το πίνω το κρασί – Στελλάκης Περπινιάδης\nΔίσκος: Columbia DG 6118 .\nΌταν περάσει η μέθη μου, τα ίδια Παντελή μου\nαρχίζουνε τα βάσανα, και όλοι οι καημοί μου\nΘυμάμαι όσους χρεωστώ, μανάβη και μπακάλη\nκι ο μήνας που έγινε εννιά, τότε με πιάνει ζάλη\n9 Σεπτεμβρίου, 2021 στις 10:03\nΟπότε, όσοι φτάσατε μέχρι εδώ διαβάσατε ένα κατεβατό σχεδόν χιλίων λέξεων για να φτάσετε στο σημείο όπου ομολογώ ανερυθρίαστα ότι δεν ξέρω ποια είναι η προέλευση της φράσης «ο μήνας έχει εννιά» και απλώς επισημαίνω τα αδύνατα σημεία των διαφόρων θεωριών που έχουν προταθεί. Οπότε, δεν είναι περίεργο που ο Νατσούλης αποδεικνύεται πιο πειστικός!\nΠληθωρισμός λέξεων, αλλά το ζητούμενο εξακολουθεί να μένει ζητούμενο 🙂 Για να δούμε για πόσο ακόμα…\n29. A ok. Αυτό έχει να κάνει με τους Cyclic numbers που είναι άπειροι.\n9 Σεπτεμβρίου, 2021 στις 10:09\nΗ ερμηνεία του Α. Παπαδόπουλου με έκανε να σκεφτώ το εξής: τα ενοικιαστήρια συμβόλαια σήμερα ορίζουν ότι το ενοίκιο πρέπει να πληρώνεται μέσα στις πρώτες Χ ημέρες κάθε μήνα. Αν παλιότερα συνηθιζόταν να ορίζονται οι 10 πρώτες ημέρες, τότε στις 9 του μήνα ο νοικάρης ήταν ακόμα ξένοιαστος αφού είχε ακόμα μία ημέρα προθεσμία.\n9 Σεπτεμβρίου, 2021 στις 10:10\nLa prova del nove (ως sanity test)\n36. Διορθώνω: Εικάζεται ότι είναι άπειροι οι cyclic numbers, αλλά αυτό δεν έχει (ακόμα) αποδειχτεί.\nΙδού πεδίον δόξης λαμπρόν δήαρ Χτήνος! 😜\nΜήπως η έκφραση «ο μήνας έχει εννιά» έλκει την καταγωγή της από την άλλη που λέει «του κώλου τα εννιά(ι)μερα»; 😆\n9 Σεπτεμβρίου, 2021 στις 10:12\nΓιατι αραγε το αρθρο παρακαμπτει την εκδοχη οτι ισως να προερχεται και απο την απαντηση που εδωσαν οι Σπαρτιατες στους Αθηναιους?\n9 Σεπτεμβρίου, 2021 στις 10:16\n39# Εεε, χμμμ, γράμματα να μπερδέψω, αλλά με τους αριθμοί δεν τόχω. Πρόσφατα αναρωτιόμουνα (σοβαρά) πώς δγιάλο κατάφερα και πήρα απολυτήριο λυκείου.\n9 Σεπτεμβρίου, 2021 στις 10:23\nΚι ένα μαθηματικό κουϊζάκι, μια που το ρίξαμε εκεί (αλλά έχει σχέση και με το «εννιά έχει ο μήνας»). Κυκλοφορεί μάλιστα και ως εικονίδιο, αλλά δεν το βρίσκω πρόχειρο.:\n– Χτες είδα ένα βιβλίο που έλεγε πώς να λύσεις το 50% των προβλημάτων σου. Οπότε, αγόρασα δύο.\nΤίνος τα προβλήματα, λύθηκαν στο τέλος;\n9 Σεπτεμβρίου, 2021 στις 10:25\n32. Γιώργο Μ η περίπτωση 2×3 που έβαλες με προβληματίζει και πάλι ως προς την ακρίβεια της συνθήκης και ο λόγος είναι ο εξής:\nΤο μεγαλύτερο ακέραιο τετράγωνο που χωράει στο 2*3 ορθογώνιο είναι το 2*2, οπότε μένουν μένει μόνο ένας χώρος 1*2 που μπορεί οντως να γεμίσει μόνο με τα απαγορευμένα τετράγωνα 1*1.\nΗ πηγή μου είναι η αναμφισβήτητα καλή μαθηματικός του ΜΙΤ Τάνια Κοβάνοβα ,;αλλά ίσως ήθελε να πει κάτι άλλο. ( η μητρική της γλώσσα δεν είναι τα αγγλικά, αλλά τα ρωσικά )\n9 Σεπτεμβρίου, 2021 στις 10:28\nΚαλημερα, ευχαριστώ πολύ για τα πρώτα και τα δεύτερα σχόλια!\n2 Πιο κοντινή ημερομηνία με εννιάρια η 9/9/99 (2099). Τα λέμε τοτε.\n11-15 Kι αυτό έχει κάποια βάση\n20 Μπράβο Σπύρο. Καταγραφές το 1910 σημαίνουν ότι είναι παλιά η έκφραση. Ίσως έχει κάποια σημασία και ο τόπος -που βέβαια με το να είναι καθαρά αγροτικός, δυσκολεύει την εξήγηση περί πληρωμής δημ. υπαλλήλων.\n33 Τίποτα δεν είναι τυχαίο!\n41 Επειδή δεν υπάρχει κάποια ένδειξη ότι η φράση έγινε παροιμιώδης π.χ. σε αρχαίους ή βυζαντινούς παροιμιογράφους. Δεν μπορεί κάτι που ειπώθηκε τον 5ο αι. πΧ να ξεπήδησε ξανά στην Αιτωλία το 1910.\n43. Του συγγραφέα των βιβλίων; ( αν και με δυο κομμάτια, τι να κονομήσει;…)\n9 Σεπτεμβρίου, 2021 στις 10:29\nΠώς να είσαι ξένοιαστος όταν απομένει μόλις μία ημέρα για την κόκκινη γραμμή;\n9 Σεπτεμβρίου, 2021 στις 10:32\n@ 46 : Του συγγραφέα, αλλά γιατί; Εντάξει, ευκολάκι. Με το δεύτερο βιβλίο που αγόρασε ο φίλος, κατάφερε να φτάσει στη λύση μόνο του 75% των προβλημάτων. Οπότε, χρειάστηκε κι ένα τρίτο, αλλά για να φτάσει τελικά και μ’ αυτό, μόλις στο 87.5%. Συνεχίζοντας, και αγοράζοντας άπειρα βιβλία, έλυσε τελικά το πρόβλημα του συγγραφέα… Ενώ από τα δικά του, όλο και κάτι έμενε… (γελάκι)\n9 Σεπτεμβρίου, 2021 στις 10:35\n43. Μπορεί να το δει κανείς και ως φθίνουσα απειροσειρά το θέμα.\nΜε 1 βιβλίο λύνεις το 50% των προβλημάτων σου, με 2 λύνεις άλλο 50% του 50% που είχαν μείνει άλυτα , ήτοι 25% , σύνολο 75% κλπ…\nΚάτι σαν την «ημίσεια περιουσία του» που στοιχημάτιζε κάποτε εδώ μέσα ο καπετάνιος…🤪\n9 Σεπτεμβρίου, 2021 στις 10:36\n49. Ω! Γράφαμε μαζί! 🙂\n9 Σεπτεμβρίου, 2021 στις 10:38\n48. Σκέφτηκα και μια εναλλακτική και οικονομικότερη λύση.\nΔε λέμε ότι κάθε βιβλίο δεν έχει μόνο μία ανάγνωση;\nΜπορεί λοιπόν διαβάζοντας το την πρώτη φορά να λύνεις το 50% και αν το ξαναδιαβασεις να λύνεις και το άλλο 50%. 😀\n9 Σεπτεμβρίου, 2021 στις 10:43\nΝα προσθέσουμε ότι και ο Κοτζιούλας την έχει τη φράση αρκετές φορές στα θεατρικά του βουνού\n9 Σεπτεμβρίου, 2021 στις 10:45\n44 Σε αυτό τα καταφέρνω αρκετά καλά, να παρέχω ένα πρόβλημα για κάθε λύση!\n9 Σεπτεμβρίου, 2021 στις 10:46\n44@ Neo Kid\nΔεν τη γνώριζα τη Χοβάνοβα. Σε ευχαριστώ, ρε μαν!\n9 Σεπτεμβρίου, 2021 στις 10:47\n47 Αυτό σκέφτηκα κι εγώ\n52 Α μπράβο!\n9 Σεπτεμβρίου, 2021 στις 10:54\nΑυτό είναι καλύτερο 12345679 × 9 = 111111111\n9 Σεπτεμβρίου, 2021 στις 10:57\nΤη δεύτερη φορά που το διαβάζεις έχεις πλέον μόνο τα μισά προβλήματα, οπότε σου λύνει το 25% των αρχικών. Και πάει λέγοντας…\nΤο τραγούδι «και ο μήνας έχει εννιά» παρουσιάζει την εξής ιδιομορφία.\nΟ κάθε στίχος του μπορεί να ταιριάξει επαναλαμβάνοντάς τον στην υπόλοιπη μελωδία. Δηλαδή ξαναλέγοντας τον πρώτο στίχο πχ, να πει κανείς όλο το υπόλοιπο τραγούδι.\nΔεν ξέρω αν καταλάβατε τι είπα γιατί και εγώ δυσκολεύομαι.\nΗ λογική σκέψη αδυνατίζει οποιαδήποτε εκδοχή αγγίζει Ρωμαίους ή Βυζάντιο, γιατί έχουμε και κοτζάμ 400 χρόνια ως μέλη της Οθωμανικής Αυτοκρατορίας. Και μάλιστα καλά εγκιβωτισμένοι και βολεμένοι εκεί μέσα. Βολική μέν, αλλά δύσκολα πιστευτή μια τέτοια εκδοχή, εκτός εάν ήταν συνδεδεμένη με τίποτε Θρησκευτικές τελετές ή υποχρεώσεις.\nΕπίσης η έκφραση είναι παροιμιώδη για την ανεμελιά και την αμεριμνησία και όχι για ευφροσύνη ή ευτυχία, δηλαδή περισσότερο συνδέεται με άραγμα, λούφα, αποχή από υποχρεώσεις ή αγγαρεία. Σκέφτομαι μήπως έχει να κάνει με τίποτε αγγαρείες που είχαν υποχρέωση όλοι οι πολίτες να κάνουν κατά την Οθωμανική περίοδο, για δημόσια έργα (πχ κατασκευή αμαξιτών δρόμων). Ας μας πουν οι ειδικοί σε αυτό του ιστολογίου.\n9 Σεπτεμβρίου, 2021 στις 10:59\n@ 56 : και με τα υπόλοιπα πολλαπλάσια του εννιά πολλαπλασιαζόμενος, δίνει δυαρια, τριάρια κλπ.\n@ 55 : Οπότε το επόμενο βιβλίο του Νίκου θα έχει υπότιτλο «Ένα βιβλίο που απαντάει στο 50% των αποριών σας για την ελληνική γλώσσα !» (γελάκι)\n9 Σεπτεμβρίου, 2021 στις 11:00\nΠάντως, η 9 του μήνα σαν ιδιαίτερη μέρα υπάρχει και αλλού. Υπάρχει το «Chong Yang Festival» στην ένατη ημέρα του ένατου (σεληνιακού) μήνα – πολύ μεγάλη κινέζικη γιορτή, και η «ένατη μέρα του μήνα Av» που είναι ημέρα νηστείας και θρήνου για την καταστροφή του ναού του Σολομώντα (απο τους Βαβυλώνιους) και του Δεύτερου Ναού (από τους Ρωμαίους).\n9 Σεπτεμβρίου, 2021 στις 11:08\n9 Σεπτεμβρίου, 2021 στις 11:09\nΑγαπημένο, σχετικό τραγούδι.\n9 Σεπτεμβρίου, 2021 στις 11:13\nΝα πούμε, μιας και λείπει ο Δύτης, ότι ο ιερός μήνας του Ραμαζανιού είναι πάντα ο 9ος μήνας του ισλαμικού ημερολογίου. Ο μήνας στον οποίο ο Αλλάχ έδωσε το κοράνι στο Μουχαμέτη ( καθαρογραμμένο και υπογεγραμμένο…)\n9 Σεπτεμβρίου, 2021 στις 11:19\n@ 63 : Μήπως έχετε ακούσει, πώς μαχαιρώσαμε αυτή την τραγουδάρα, όταν θελήσαμε να τη μεταγλωτίσσουμε στα ελληνικά; …\n9 Σεπτεμβρίου, 2021 στις 11:20\nEίναι πιθανό η έκφραση να έχει αρχή στη θρησκευτική δοξασία ότι από την τρίτη μέχρι την ένατη ημέρα μετά το θάνατο η ψυχή είναι στο παράδεισο και μετά (μέχρι τα 40) ξεκινά μια περιήγηση στον κόλαση; (Στα 40 κρίνεται ο τόπος της «μόνιμης» διαμονής…)\n9 Σεπτεμβρίου, 2021 στις 11:21\nΝα πω κι εγώ της κούτρας μου:\nΟ μήνας έχει 29-πληρωνόμαστε! («΄κοσιεννιάρης να γενείς» έλεγε η λαλά μου, εννοώντας μισθωτός) αλλά το εικοσιεννιά δεν είναι και τόσο στρωτό για ρίμα, το κάνανε σκέτο εννιά! 🙂\nσσ Ο δάσκαλος πού είναι; Γιάννη Κουβάτσο λείπεις.\n9 Σεπτεμβρίου, 2021 στις 11:22\nΟι άπειρες εκδόσεις του οποίου ουδεμία σχέση θα έχουν με την απειροκαλία.\n9 Σεπτεμβρίου, 2021 στις 11:25\nTo 52 δένει με το 20. Υπήρχε παροιμία στην Ήπειρο γι’ αυτό και τη χρησιμοποιεί ο Κοτζιούλας. Και μάλιστα για να καταγράφεται το 1910 ήταν ήδη παλιά. Άρα πάμε στον 19ο αιώνα.\n9 Σεπτεμβρίου, 2021 στις 11:34\n65: Και δεν απαγορεύτηκε; Τι κάνει η λογοκρισία; Μόνο τον Μίκη βρήκε να κόψει;\nΚαλημέρα, αδέρφια. Σας διαβάζω τόσην ώρα και σκέφτομαι, γιατί περισσεύει τόσος πολύς μήνας στο τέλος του μισθού, ας απαντήσει κάποιος σοβαρά παρακαλώ…\n9 Σεπτεμβρίου, 2021 στις 11:37\n27. Στο πρωτότυπο του περιοδικού Λαογραφία είναι «όξου φτώχεια». Προφανώς από το οσιάρισμα εμφανίζονται αυτά τα λάθη.\n9 Σεπτεμβρίου, 2021 στις 11:38\n9 Σεπτεμβρίου, 2021 στις 11:53\n9 Σεπτεμβρίου, 2021 στις 11:54\nΤουλάχιστον αυτό με την πλατεία Κλαυθμώνος είναι αλήθεια, ή θα γκρεμιστούν όλα πια μέσα μας; 🙂\n9 Σεπτεμβρίου, 2021 στις 11:57\nΚαλή σπαζοκεφαλιά η σημερινή, γλωσσολόγος δεν είμαι αλλά κι εμένα η εκδοχή της ενάτης ως ημέρας καταβολής μισθού δε μου φαίνεται πειστική.\nΔύο αυθαίρετες σκέψεις:\n– Μήπως θα μπορούσε το 9 να αναφέρεται στον ένατο μήνα του έτους κι όχι στην ημέρα; Αναρωτιέμαι αν οι κάτοικοι της ορεινής Αιτωλίας πριν το 1910 είχαν συνεχή γνώση της ακριβούς ημέρας του μήνα, σε βαθμό που να καθίσταται αυτονόητη η έκφραση αυτή\n– Δεύτερη τελείως διαφορετική σκέψη, μήπως μετά το 9 υπήρχε κάποιο ουσιαστικό που εξαφανίστηκε με τη χρήση; Ειδικά στη σύνταξη εννιά έχει ο μήνας, η υπαρξη ενός ουσιαστικού ενδιαμέσως ίσως δυσκολεύει τα ηλεκτρονικά ψαχτήρια να αναγνωρίσουν παλαιότερα λήμματα.\n9 Σεπτεμβρίου, 2021 στις 12:03\nΣτις 9 του μακαρίτη άλλος μπήκε μες στο σπίτι.\nΠαίζει το 9 στις παροιμίες /τυποποιημένες εκφράσεις.\n9 Σεπτεμβρίου, 2021 στις 12:04\n«…παίξτε μου διπλοπενιά…»\nόπου ακούγονται διάφορα όργανα όχι όμως, τι ειρωνεία, μπουζούκι!\nΑυτό συμβαίνει σε όλα τα αρχοντορεμπέτικα κι ας έχουν στίχους που αναφέρονται στο μπουζούκι:\n«τι γουστάρει να του παίξεις μπουζουξή μου σεβνταλή»,\n«οι πενιές του μπουζουκιού σου μου επήρανε τα ρέστα και μ’ αφήσανε ταπί»,\n«το μπουζούκι εργάζεται».\n«Η υποκρισία του αρχοντορεμπέτικου», όπως την έχω χαρακτηρίσει σε κάποιο άρθρο μου πάνω σε αυτό το θέμα.\n9 Σεπτεμβρίου, 2021 στις 12:06\n@72, 74 Spiridione\n9 Σεπτεμβρίου, 2021 στις 12:10\nΜην χάσω και δεν πω και γω, κάτι από την κούτρα μου….😊\nΥπάρχει περίπτωση να μην προέρχεται από τον αριθμό, αλλά να κάνει παιχνίδι τονισμού. Όλες ο μήνας έχει έννοια, αλλά όταν έχει εννιά, χαλάρωση.\nΑφησα την σοφία μου και σας χαιρετώ🤗!\n9 Σεπτεμβρίου, 2021 στις 12:18\nΈνα πράγμα που έμαθα πάντως εγώ σήμερα είναι ότι η φάτσα στο εξώφυλλο του βιβλίου ΔΕΝ είναι του Νατσούλη, όπως νομίζα! 😄\n9 Σεπτεμβρίου, 2021 στις 12:21\n@ Γιώργο Μ et all interest:\nΤελικά βρέθηκε η ακριβής διατύπωση , που διαφέρει βέβαια από τη λανθασμένη ερμηνεία/απόδοση μου στο 8. (Αλλά και απ αυτή της Τάνιας…)\nΤο ορθού λοιπόν είναι ότι ΔΕΝ υπάρχει ορθογώνιο που να πλακοστρώνεται με λιγότερα από 9 διαφορετικά τετράγωνα ακέραιας πλευράς πλακάκια ( κι όχι βέβαια ότι όλα τα ορθογώνια πλακοστρώνονται …)\nReichert and Toepkin (1940) proved that a rectangle cannot be dissected into fewer than nine different squares (Steinhaus 1999, p. 297).\nΤο λύσαμε κι αυτό το θέμα!\n9 Σεπτεμβρίου, 2021 στις 12:34\nΚαι η (επί δραχμής) χασάπικη κραυγή της Βαρβακείου: Νιά-νιά-νιά τα κατσίκια και τ’ αρνιά!\nΟύτε χιλιάρικο το κιλό, σύμφωνα με την αφελή στρατηγική της μη στρογγυλοποίησης του ποσού. Τώρα πλέον με το μικρούτσικο 99 πάνω δεξιά της εκ του μακρόθεν ορατής τιμής.\n9 Σεπτεμβρίου, 2021 στις 12:54\nΠέθανε ο «Γκας Πορτοκάλος»..(Μάικλ Κόνσταντιν)\n9 Σεπτεμβρίου, 2021 στις 13:07\n> Τουλάχιστον αυτό με την πλατεία Κλαυθμώνος είναι αλήθεια, ή θα γκρεμιστούν όλα πια μέσα μας; 🙂\nΜα δε λέμε τόσην ώρα ότι πέθανε ο Γκας Πορτοκάλος; Λυπάμαι φίλε, τίποτα πια δεν είναι αλήθεια…\n9 Σεπτεμβρίου, 2021 στις 13:08\nΟσοι είστε εδώ και βλέπετε στην ΕΡΤ το ξόδι, πίσω από τη Μαργαρίτα που μοιρολογάει τώρα πάνω στο Μίκη, τα στεφάνια με τα λευκά τριαντάφυλλα πίσω, είναι αγκαλιασμένα με μυρτιές, αυτές με τα άσπρα ανθάκια: Μυρσίνες δοξαστικές. Με αυτές συνοδεύαμε από παλιά τους νεκρούς μας στην Κρήτη.\n9 Σεπτεμβρίου, 2021 στις 13:44\nΑ! Τώρα έμαθα, επιτέλους, από βγαινει η έλφραση «ο μήνας έχει εννιά»\nΚαι αφού την παρω στα χέρια μου\nπρέπει να βρω πού μπαίνει\nΕΔΩ σε θέλω κάβουρα κλπ κλπ κλπ\n9 Σεπτεμβρίου, 2021 στις 13:48\nΜόλις προσγειωθήκαμε στη Ρόδο\nη Φωτεινή μού είπε: Ιδού η Ρόδος!\nΌταν απογείωθηκαμε από τη Ρόδο\nη Φωτεινή,μού είπε: τζάμπα σου την έδειχνα μια βδομάδα\nΜην της το πείτε γιατ΄θ’ αρχίσει να σχολιάζει κι αυτή\n9 Σεπτεμβρίου, 2021 στις 13:50\n20: Εμφανίζεται και στην Πελοπόννησο (αχρονολόγητο):\n9 Σεπτεμβρίου, 2021 στις 13:56\nΤώρα πλέον με το μικρούτσικο 99 πάνω δεξιά της εκ του μακρόθεν ορατής τιμής.\nΚάποτε πήγα και αγόρασα ένα σετ τσάντες που κατάλαβα ότι άρεσαν της Φωτεινής\nΤσαντάρα, τσάντα, τσαντάκι\nΠολύ καλό σχετικά κατάστημα στο πάλαι ποτε ακμάζον Βίλλατζ\nΌλες οι τιμές έληγαν σε ανωφερές 90. π.χ 25-90\nΡ΄τησα αν έχει νόημα. Αν δηλαδή προσελκύει αντί του 26\nΚαι μου απάντησαν ότι ‘έχει δημασία’ να δει ο πελάτης 29-90 αντί 30\nΟμολογώ ότι σ’ εμένα δεν θα έπιανε. Θα εβλεπα ξεκάθαρα ότι 29-90 = 30\n9 Σεπτεμβρίου, 2021 στις 14:10\nΟ ένατος μήνας έχει εννιά και είναι εννέα μέρες από τη μέρα που ξεψύχησε ο μέγας Μίκης. Σήμερα κηδεία μαζί κι εννιάμερα.\n9 Σεπτεμβρίου, 2021 στις 14:11\nΌλοι περιμένουμε τον κάβουρα αλλά αυτός δεν φαίνεται.\n9 Σεπτεμβρίου, 2021 στις 14:29\n«Τον συνοδεύουν μια λαοθάλασσα κόσμου» ακούω από την ρεπόρτερ. Γλωσσικό σχήμα έλξης\nran tan plan (@rtanplan) said\n9 Σεπτεμβρίου, 2021 στις 14:34\nγια μας τους παλαιότερους, η πρώτη γνωριμία ήταν ένα κείμενο στο αναγνωστικό μιας των τελευταίων τάξεων του δημοτικού. Ο καλός μου φίλος ή κάτι τέτοιο ήταν ο τίτλος και παρουσίαζε όλες τις παραξενιές του αριθμού όταν πολλαπλασιάζεται με 1 – 7.\nΓια την ιστορία, μιλάω τώρα για χρόνια 1977-79….\n9 Σεπτεμβρίου, 2021 στις 14:38\n93 Πάλι κουβά σήμερα (το σταυρό του, τα μαργαριταρένια του κλπ )\n9 Σεπτεμβρίου, 2021 στις 15:03\n9 Σεπτεμβρίου, 2021 στις 15:06\nΆλλη μία παγκόσμια πρωτιά για το ιστολόγιο (που φυσικά, εμμέσως, την οφείλουμε στον Ιρεζίστιμπλ):\nΕδώ https://www.news247.gr/celebrities/gamos-ala-ellinika-pethane-o-ithopoios-maikl-konstantain.9349068.html μαθαίνουμε ότι η είδηση για τον θάνατο του Πορτοκάλου πρωτοέγινε γνωστή από τον Νίκο Σαραντάκο με τουίτ, ενώ επιβεβαιώθηκε και από τον γαμπρό του εκλιπόντος.\nΤον επόμενο θα τον ξέρουμε από Σαραντάκο πριν το μάθει καν ο ίδιος ο μακαρίτης!\n9 Σεπτεμβρίου, 2021 στις 15:14\n> Οι ρωμαϊκοί μήνες χωρίζονταν σε «εβδομάδες» οχτώ ημερών (ήταν δηλαδή ογδομάδες).\nΟγδοάδες, χωρίς μ. Έβδομ-ος, εβδομ-άς. Όγδο-ος, …\n9 Σεπτεμβρίου, 2021 στις 15:32\nΠέθανε πλήρης ημερών ο Μάικλ Κονσταντάιν, ελληνικής καταγωγής (Ευστρατίου λεγόταν) ηθοποιός που ενσάρκωσε τον ρόλο του αξιαγάπητου παρετυμολόγου Γκας Πορτοκάλος στην ταινία Γάμος αλά ελληνικά.\nΟι ετυμολόγοι και παρετυμολόγοι πενθούν.https://t.co/pai55xCyHf\n— Nikos Sarantakos (@nikosarantakos) September 9, 2021\nΣτο τουίτ λέει ότι λεγόταν Ευστρατίου. Το ίδιο έχει και η Wikipedia. Όμως στην IMDb λέει ότι λεγόταν Ιωαννίδης.\nΓιατί έχει εννιά ο μήνας; « Οι λέξεις έχουν τη δική τους ιστορία – Kon/Spira[l] said\n9 Σεπτεμβρίου, 2021 στις 15:34\n[…] Προφανώς ο τίτλος είναι εσκεμμένα ανακριβής -ο μήνας έχει σήμερα εννιά επειδή χτες είχε οχτώ. Το ερώτημα που θα μας απασχολήσει δεν είναι “γιατί έχει 9 ο μήνας;” αλλά “γιατί λέμε ότι ο μήνας έχει 9;” Και μάλιστα, όχι γιατί το λέμε σήμερα, που είναι στο κάτω-κάτω μια απλή διαπίστωση, αλλά γιατί παροιμιωδώς λέμε “ο… — Weiterlesen sarantakos.wordpress.com/2021/09/09/enniaminas/ […]\nΒρήκα τυχαία κι ένα άλλο παιχνίδι με το εννιά.\nΕννεαψήφιος αριθμός, με τα 9 αριθμητικά ψηφία (δηλ. χωρίς το μηδέν) στη σειρά: 123456789: τον πολλαπλασιάζουμε με 9 και μετά αρχίζουμε τις περικοπές.\n123456789 Χ 9 = 1111111101 (οχτώ άσσοι και μετά 01)\n12345678 Χ 9 = 111111102 (εφτά άσσοι και μετά 02)\n1234567 Χ 9 = 11111103 (έξι άσσοι και μετά 03)\nκαι ούτω καθεξής, με τελευταίο το 1 Χ 9 = 0, κανένας άσσος και μετά (0)9\nΉ, κόβουμε από την αρχή του πολυψήφιου αριθμού:\n123456789 Χ 9 = 1111111101 (άσσος, που ήταν το πρώτο ψηφίο, μετά άλλοι 7 άσσοι, και μετά 01)\n23456789 Χ 9 = 211111101 (δύο, που ήταν το πρώτο ψηφίο, 6 άσσοι, και μετά πάλι 01)\n3456789 Χ 9 = 31111101 (τρία, 5 άσσοι, 01)\nτο τελευταίο, 9 Χ 9 = 81, έχουμε το πρώτο ψηφίο (9), κανέναν άσσο, και πλέον το καταληκτικό 01 γράφεται απλώς 1.\nΚαι με αριθμούς από τα 9 ψηφία σε αντίστροφη σειρά πάλι βγαίνουν διάφορα συμμετρικά. Επίσης και με αριθμούς όλο με το ίδιο ψηφίο (1111, 2222, 3333… / 11111, 22222, 33333… / 111111, 222222, 333333…)\n9 Σεπτεμβρίου, 2021 στις 15:36\n102 Έκανα κάποια τυπογραφικά στα νούμερα αλλά καταλαβαίνετε…\n9 Σεπτεμβρίου, 2021 στις 15:39\n78 Σωστή επισήμανση!\n98 Άλλο πάλι και τούτο! Φοβερή διατύπωση -«επιβεβαιώθηκε» 🙂\n99 Χμ, ναι. Δίκιο έχεις.\n9 Σεπτεμβρίου, 2021 στις 15:48\n104α (για σχ.78):\nΜε την διαφορά όμως ότι δεκάδες καθεαυτό ρεμπέτικα αναφέρουν την λέξη μπουζούκι ή μπαγλαμά χωρίς να τα περιλαμβάνουν στην ενορχήστρωσή τους.\n9 Σεπτεμβρίου, 2021 στις 17:19\n«…ομολογώ ανερυθρίαστα ότι δεν ξέρω ποια είναι η προέλευση της φράσης…»\nΕ καλά τώρα,δεν χάθηκε ο κόσμος. Ας κάνουν και τίποτα οι γλωσσολόγοι του μέλλοντος. Όλα εμείς θα τα λύσουμε;\n9 Σεπτεμβρίου, 2021 στις 17:28\n– Και ο μήνας έχει εννιά…\n– Και γιατί να έχει εννιά ;\n– Αμ πόσα θέλει νάχει ;\n– Ας έχει έντεκα !\n– Και γιατί να έχει έντεκα ;\n9 Σεπτεμβρίου, 2021 στις 17:31\n102# Όταν λες «βρήκα τυχαία» εννοείς ότι κάπου το πέτυχες (για να πω ωραίος) ή ότι το επινόησες (για να πω τιτανοτεράστιος)?\nΓειά σου Κόρτο!\n9 Σεπτεμβρίου, 2021 στις 17:34\nΤο πιο λογικό μου φαίνεται το 1ο, η μισθοδοσία στις 9 του μήνα. Θα κάνω μία έρευνα, μπας και βρω κάτι! 🙂\n9 Σεπτεμβρίου, 2021 στις 17:42\nΝομίζω ότι τα περί «πληρωμής στις 9 του μήνα» «κάποτε», πρέπει να αποκλειστεί. Βλέπω στα πρακτικά της Βουλής ότι στο διάστημα 1860-1935 οι εργασίες και αναφορές πληρωμής μισθοδοσίας αφορούν τα μέσα ή το τέλος του μήνα. Από το σύνολο των αναφορών φαίνεται περίεργο να είχε καθιερωθεί πληρωμή ακριβώς στις 9 του μήνα ώστε να δημιουργηθεί παροιμιώδης έκφραση:\n9 Σεπτεμβρίου, 2021 στις 17:51\nΝα δούμε και την παρόμοια περίπτωση παροιμίας με το «μήνας έχει εννιά» που είναι «ο μήνας του βερβέρη» (δηλ. του κουρέα όπως δείχνει το δημοτικό τραγούδι):\n9 Σεπτεμβρίου, 2021 στις 17:57\nΓεια σου Χτήνος μερακλή! Άιντε καλό φθινόπωρο να ‘χουμε!\n9 Σεπτεμβρίου, 2021 στις 18:09\nΝα πω και ‘γώ τη σοφία μου!\nΟ μήνας έχει εννιά, γιατί …παίζει μπακαρά, όπου το άθροισμα εννιά κερδίζει πάντα!\n[Ο μπακαράς ήταν γνωστός στην Ελλάδα ήδη από το 1883 –τον αναφέρει ο Σουρής επανειλημμένα- αλλά κάπως δύσκολο να παιζόταν στις αγροτικές περιοχές της Ηπείρου και της Αιτωλίας, ώστε να… 🙂 ]\n9 Σεπτεμβρίου, 2021 στις 18:20\nΤο ερώτημα στις 9 του μήνα είναι, πόσες ημέρες θα μείνει στην Κρήτη για να κλάψει τον Θεοδωράκη…\n86: ωραίο 🤗👏\n9 Σεπτεμβρίου, 2021 στις 18:22\nΓεια σου Κόρτο!\n110 Ωραία, νομίζω ότι αυτή η εκδοχή καταρρίπτεται οριστικά.\n9 Σεπτεμβρίου, 2021 στις 18:57\nΓεια σου Νίκο! Εύχομαι καλή ιστολογική σεζόν! Με πολλές φιλολογικές ανακαλύψεις!\n9 Σεπτεμβρίου, 2021 στις 19:01\nΓενικά δεν βλέπω κάποιο θετικό μοτίβο με το εννιά, σαν τυχερό νούμερο ή κάτι παρόμοιο. Η πιο συνηθισμένη θετική χρήση του 9 είναι η αναφορά στη γέννηση του παιδιού μετά από 9 μήνες. Σκέφτομαι μήπως το «μήνας έχει 9», σημαίνει «έφτασε ο 9ος μήνας», ο Σεπτέμβριος με τον τρύγο. Αλλά για τους αγρότες και ο μήνας του θερισμού, ο Ιούνιος, 6ος, θα μπορούσε να είναι επίσης θετικός. Πολλά γεγονότα έγιναν στις 9 κάποιου μήνα, αλλά τίποτα που να δημιουργεί ένα τόσο καθολικό μοτίβο.\nΣτις παρακάτω παροιμίες υπάρχει αναφορά σε 9η του Μήνα και αναφέρεται στα αμπέλια. Δεν ξέρω αν θα μπορούσε να προκύψει από εκεί.\nΌμως οι άλλες δύο παροιμίες, μου δίνουν την εντύπωση ότι θα μπορούσαν να συσχετιστούν με το «ο μήνας έχει εννιά», δηλ. πέρασαν οι 9 μήνες προβλημάτων. Αλλά δεν βρίσκω ποιος είναι ο συσχετισμός. Γιατί οι τρεις μήνες είναι καλοί και οι 9 όχι; Βρήκα βεβαίως ότι σε περιοχές με βαρύ χειμώνα, αυτός διαρκεί 9 μήνες.\nΠάντως θα μπορούσε η παροιμία να σημαίνει «ήρθε ο μήνας αριθμός 9», δηλ. το τέλος των προβλημάτων:\n9 Σεπτεμβρίου, 2021 στις 19:06\nΜια μικρή συνεισφορά για του κώλου τα 9μερα υπάρχει στο επετειακό ποστ μου ΠΩΣ ΚΑΝΕΙΣ ΑΠΟ ΤΗΝ ΕΠΕΤΕΙΟ ΓΙΑ ΤΑ ΕΝΝΙΑ ΧΡΟΝΙΑ ΚΑΤΑΛΗΓΕΙ ΣΤΗΝ ΕΡΕΥΝΑ ΓΙΑ ΤΟΥ ΚΩΛΟΥ ΤΑ ΕΝΝΙΑΜΕΡΑ!\n9 Σεπτεμβρίου, 2021 στις 19:49\nΓια τον φίλο μου τον Blog\nχαλαρώ- με σόδα Schweppes\nόταν μελετώ τη ΒΕΠΕΣ\n9 Σεπτεμβρίου, 2021 στις 19:51\nΑν θέλετε τη γνώμη μου, φαίνεται ελάχιστα πιθανό να υπήρχε ποτέ οποιαδήποτε μηνιαίως επαναλαμβανόμενη δραστηριότητα (όχι μόνο πληρωμή) που να γινόταν στις εννιά του μήνα. Εφόσον κάτι μετριέται με ημερολογιακούς μήνες (κι όχι λ.χ. σαν τα ενοίκια των σπιτιών που ο μήνας αρχίζει ό,τι μέρα αρχίσει η ενοικίαση), θα ήταν παράλογο η αρχή να μην είναι την πρώτη του μήνα. Και μετά είτε μήνες ολόκληροι, είτε δύο περίπου ίσα δεκαπενθήμερα, είτε τρία περίπου ίσα δεκαήμερα.\nΕιδάλλως, τι νόημα έχει το ημερολόγιο;\nΔε βλέπω άλλη λογική ερμηνεία για τη φράση παρά ότι είμαστε ακόμα σχετικά στην αρχή του μήνα, απέχουμε από το τέλος που είναι δυσοίωνο (επειδή θα έχουμε φάει τον μισθό ή θα πλησιάζει η μέρα για τους βερεσέδες ή κάτι παρόμοιο), και το εννιά αντί εφτά ή οχτώ ή δέκα είναι απλώς μια τυχαία επιλογή.\n9 Σεπτεμβρίου, 2021 στις 20:02\n9 Σεπτεμβρίου, 2021 στις 20:04\nΜού προκαλεί αλγεινή εντύπωση (διότι επιβεβαιώνει το χαμηλό μορφωτικό επίπεδο των συντελεστών του Ιστολογίου) ότι επί 12 χρόνια ο κ. Σαραντάκος και επί 12 ώρες οι σχολιασταί ΔΕΝ μπορούν να βρούν απάντηση στο απλούστερο των ερωτημάτων: Πόθεν η προέλευσις της φράσεως «Ο μήνας έχει εννιά»;\nΑς δούμε κατ’ αρχάς τον ορισμό της εν λόγω φράσεως που δίδει το Λεξικόν Δημητράκου στο λήμμα «μήν»:\nΟ επιφανής χριστιανός λόγιος κ. Blogotinanai στο σχόλιο 117 βρέθηκε πολύ κοντά στην απάντηση, όταν έγραψε…\nΩστόσο, αποβλακωμένος από την καθημερινή ανάγνωση της Γραφής και των Πατέρων της Εκκλησίας δεν μπόρεσε να βρεί την σωστή απάντηση…\nΟ κ. Blogotinanai έστω και εμμέσως διέγνωσε ότι το βασικό λάθος του κ. Σαραντάκου και των σχολιαστών του είναι ότι ερμηνεύουν την φράση «εννιά έχει ο μήνας» ως… «βρισκόμαστε στην 9η ημέρα του μηνός». Ενώ η σωστή ερμηνεία που προκύπτει από όλες τις σχετικές ρωμέικες παροιμίες είναι… «βρισκόμαστε στον 9ο μήνα».\nΤον 9ο μήνα, ως γνωστόν, γεννάνε οι γκαστρωμένες, γι’ αυτό και οι παλαιοί άνδρες μετρούσαν εξονυχιστικά τους μήνες που εβίνησαν την γυναίκα τους, για να δούν αν το παιδί είναι δικό τους ή κάποιου άλλου. Υπήρχαν όμως και αρκετοί σκράπες στην αριθμητική, οι οποίοι μετρούσαν λάθος τους μήνες, παρασυρμένοι από την καπάτσα γυναίκα τους. Αυτοί, λοιπόν, ζούσαν σε καθεστώς απολύτου αμεριμνησίας πιστεύοντας ότι ο μήνας έχει εννιά, δηλαδή ότι βρισκόμαστε στον 9ο μήνα από την ημέρα της συνουσίας, άρα το έτοιμο να γεννηθεί τέκνο είναι δικό τους.\nΥπάρχουν άφθονες σχετικές καταγραφές στην Λαογραφία που επιβεβαιώνουν την ως άνω εξήγηση. Αναρτώ την πιό γνωστή, που κατέγραψε το σωτήριον έτος 1938 στην Σητεία της Κρήτης η Ειρήνη Παπαδάκη, στην σελίδα 233 του μνημειώδους συγγράμματός της «Λόγια του Στειακού Λαού»\nΠαρακαλείται ο αγαπητός κ. Σαραντάκος να προβεί στις αναγκαίες διορθώσεις στο άρθρο, για να σταματήσει να γελάει σαν Ρώσσος χωριάτης ο Τάκης Νατσούλης στον τάφο του\n9 Σεπτεμβρίου, 2021 στις 20:16\nΝα μην έχεις να πληρώσεις τη ΔΕΗ, να είσαι «κάργα ελληνόψυχη» και να κρώζεις «help» στο fb σου, η ΔΕΗ να κάνει διακρίσεις και να σε αφήνει να ανάβεις προβολείς για τον εαυτό σου μέχρι 6.000 έουρα, η οποία πουτάνα ΔΕΗ, ακούς, χοτελομπρελάκια Κυριάκο, έκοψε το ρεύμα της μάνας μου τον Νοέμβριο του 2020 στα 290 έουρα, να σου τυχαίνει θάνατος ακριβός, να σε ρωτούν διά του Τύπου τι έκανες τα 2.000.000, έουρα πάντα, που πήρες χεράτα από πώληση ακινήτου, και να απαντάς «είσαι κατίνα» σε αυτή που σε ρώτησε, και εμείς να μη λαμβάνουμε υπόψη μας ότι μπορεί να έκλεισες τα φράγκα, σωστή πριβατομπάνκισσα, με συμπεφωνημένο επιτόκιο, σαν τη συμπεφωνημένη ισχύ της ΔΕΗ που λένε οι «ενεργειακοί», και να μην αντιλαμβανόμαστε το δράμα τού να έχεις να φας και να μην μπορείς, Κατοχή και Ραχάτι, εν οίδα, με δυσκολία μια λαχανίδα…\nΤι δράμα παίζεται στα νοικοκυριά αυτού του γελοίου κράτους.\n9 Σεπτεμβρίου, 2021 στις 20:19\n122: Αν έλεγες ότι προέκυψε από τη χαρά για τη γέννηση του παιδιού τον 9ο μήνα, να πω εντάξει. Αλλά σιγά μην αποτελούσε καθολική αγωνία στους λαϊκούς ανθρώπους, αγρότες και κτηνοτρόφους, τίνος ήταν το παιδί. Οι γυναίκες που παντρεύονταν ήταν σχεδόν πάντα παρθένες, ζούσαν όλη μέρα κάτω από το άγρυπνο μάτι της πεθεράς και άλλων συγγενών που έμεναν όλοι μαζί και όπου κι να πήγαιναν οι γυναίκες είτε συνοδεύονταν, είτε υπήρχαν παντού γύρω γνωστοί και συγγενείς ενώ οι περιπτώσεις μοιχείας αποτελούσαν κοινωνικό έγκλημα με κακές επιπτώσεις. Δεν ήταν η καθημερινή τους ζωή σαν τα βουκολικά γουέστερν της δεκαετίας του ’40.\n9 Σεπτεμβρίου, 2021 στις 20:21\n#122: Τι λες ρε τιτανοτεράστιε;\nΠώς και δεν το σκεφτήκαμε επί 12 ώρες;\nΤόσο απλό ήταν;\n9 Σεπτεμβρίου, 2021 στις 20:27\nΓια μια φορά ο καπετάνιος λέει κάτι πειστικό, θέλω να πω αν όντως είναι διαδεδομένος ο παροιμιόμυθος πέραν της Σητείας.\n9 Σεπτεμβρίου, 2021 στις 20:36\n(Tι κάνει η Μαρία, ω ρέ;)\n9 Σεπτεμβρίου, 2021 στις 20:53\nΠεριμέναμε πως και πως.\nΑπό σένα περίμενα κάτι καλλίτερο. Εγώ συμφωνώ με την Σταματίνα σ.109.\n9 Σεπτεμβρίου, 2021 στις 21:17\nΔεν μπορώ να φανταστώ κάτι πιο πιθανό από αυτά που έχουν ήδη διατυπωθεί\nΠάντως δεν μπορεί να είναι τυχαία η αναφορά στο 9 σε αυτήν και άλλες εκφράσεις που αναφέρθηκαν\nΣτις 9 του Μακαρίτη άντρα έμπασε στο σπίτι.\nΜε σαφή σύνδεση με τα εννιάμερα μνημόσυνα .\nΠέραν τούτου χρειάζεται ψάξιμο όχι μόνο για άλλες διασυνδέσεις των 9 ημερών σε αρχαία και βυζαντινά χρόνια , αλλά κυρίως για γραπτή ανεύρεση την εποχή της τουρκοκρατίας που να συνδέει την 9η ημέρα με κάποια προϋπόθεση ξεγνοιασιάς ή γλεντιού.\n9 Σεπτεμβρίου, 2021 στις 21:30\nΤο ερώτημα που μου έβγαλε το άρθρο και τα σχόλια είναι αν η προέλευση της έκφρασης είναι δημώδης ή λογία.\nΗ προσπάθεια να βρούμε κάποιο στοιχείο της καθημερινότητας σχετιζόμενο με την ενάτη του μήνα, υποθέτει την λαϊκή προέλευση της έκφρασης. Η δυσκολία σε αυτήν την προσπάθεια ίσως είναι ένδειξη λόγιας προφορικής προέλευσης. Μπορεί δηλαδή η έκφραση να ξεπήδησε από κάποιο λογοτεχνικό σαλόνι, καλλιτεχνικό καφενείο, ή γραφείο εφημερίδας, στην οποία περίπτωση η προέλευση από την απάντηση των Σπαρτιατών στους Αθηναίους είναι μια από τις πολλές πιθανότητες.\n9 Σεπτεμβρίου, 2021 στις 21:41\nΗ εικόνα του Εκόνομιστ για τις 11/9 και τους δίδυμους πύργους.\n9 Σεπτεμβρίου, 2021 στις 22:03\nΠλάκα κάνεις τώρα; Έστω και είναι διαδεδομένος ο παροιμιόμυθος. Και; «Κι ο μήνας απού σε πήρα, εννιά» είναι όπως λέμε «ένας εσύ, ένας εγώ δύο, κι αυτός τρεις». Επειδή λέμε «αυτός τρεις» σημαίνει ότι μπορούμε να πούμε «αυτός έχει τρεις» εννοώντας «αυτός είναι ο τρίτος»; Άλλωστε ο μήνας απού τον πήρε είναι ο πρώτος από τους υποτιθέμενους εννιά, όχι ο ένατος.\nΜε κανένα τρόπο δε συνάγεται από τη διατύπωση της ιστορίας ότι «ο μήνας έχει εννιά» σημαίνει «είναι ο ένατος μήνας».\nΌμως ξαφνικά σκέφτηκα κάτι άλλο: μήπως η φράση δεν έχει σχέση με το ημερολόγιο αλλά λέει ότι ο μήνας έχει εννιά από κάτι; Κάτι που όταν το ‘χπυμε σε τέτοια ποσότητα να μας δημιουργεί αίσθημα ασφάλειας και αμεριμνησίας;\n9 Σεπτεμβρίου, 2021 στις 22:13\n132 Δεν ξέρω, λείπουν κρίκοι όντως, αλλά άλλη εξήγηση πειστική δεν βρήκαμε.\n9 Σεπτεμβρίου, 2021 στις 22:16\nΤελικά οι Έλληνες είναι οι καλύτεροι σε κάτι.\n9 Σεπτεμβρίου, 2021 στις 22:23\n124 Μπλογκ,ποια είναι η εμπειρία σου από την ελληνική (και όχι μόνο) ύπαιθρο;\n9 Σεπτεμβρίου, 2021 στις 22:46\n134: Λόγω μεσογειακής διατροφής βεβαίως βεβαίως…\nΕκτός αν είμαστε οι καλύτεροι στα ψέματα. 😆\n9 Σεπτεμβρίου, 2021 στις 22:55\n126: Ο παροιμιόμυθος είναι διαδεδομένος σε διάφορες παραλλαγές, π.χ. «τρεις μήνες που σε ξέρω, και τρεις που με ξέρεις, και τρεις που γνωριζόμαστε, εννιά». Αλλά δεν το θεωρώ καθόλου πιθανό το «ο μηνας έχει εννιά» να εννοεί τον ένατο μήνα.\n9 Σεπτεμβρίου, 2021 στις 23:10\n42 – Ας μη πήγαινε ο πατέρας σου τα πεσκέσια στους καθηγητάδες σου, και θα σούλεγα τώρα τι θα είχες πάρει.😊\nΧωρίς πλάκα χτηνώδες Χτήνος, ξέρεις πόσοι απόφοιτοι λυκείου του 21ου αιώνα, δεν ξέρουν την προπαίδεια; Ποιός φταίει γι’ αυτό, οι μαθητές, οι εκπαιδευτικοί ή το εκπαιδευτικό σύστημα; Και εντέλει, τι εξυπηρετεί; Κατά τ’ άλλα, χρειάζεται η υποχρεωτική εκπαίδευση.\nΑλήθεια, μια και τόχω πολλά χρόνια απορία, γιατί εκπαιδευτικοί κι όχι εκπαιδευτές; (δάσκαλοι δεν είναι εκ των πραγμάτων φυσικά). Εκπαιδευτικός, είναι ο λόγος ή ο τρόπος, έτσι δεν είναι;\n71 – Δύο είναι οι πιθανοί λόγοι, ή είναι μεγάλος ο μήνας ή μικρός ο μισθός.😊\n9 Σεπτεμβρίου, 2021 στις 23:12\nΕγώ πάλι που είμαι πιο λαρτζ δέχομαι την πιθανότητα «ο μήνας έχει εννιά» να σημαίνει «ο μήνας είναι ο ένατος», έτσι για τις ανάγκες της συζήτησης. Δεν το έχω δει, αλλά αυτό δε σημαίνει τίποτα. Αυτό που αποκλείω κατηγορηματικά είναι ότι μια τέτοια πιθανότητα αποδεικνύεται από τον παροιμιόμυθο.\n9 Σεπτεμβρίου, 2021 στις 23:40\nΠαραλογίζεστε!… Ποτέ ΔΕΝ θα έλεγε (ούτε και σήμερα) λαϊκός άνθρωπος ,αν εννοούσε το μήνα κι όχι τη μέρα , «ο μήνας έχει 9 ή ο μήνας ο 9 ή ο μήνας ο ένατος»! Σιγά να μην έλεγαν και νάιν ηλέβεν…\nΤο πολύ να έλεγαν ο μήνας ο τρυγητής , εκεί που έχει αμπέλια.\nΕίναι λόγιος ή ξέρω γω «αστικός» σχηματισμός σίγουρα.\n9 Σεπτεμβρίου, 2021 στις 23:46\nΚανείς Έλληνας δε θα το έλεγε, ούτε λαϊκός ούτε λόγιος. Το θέμα είναι ότι ακόμη κι αν το έλεγε, αυτό δε θα μας φώτιζε για την προέλευση της έκφρασης!\n9 Σεπτεμβρίου, 2021 στις 23:48\n123 >>να κρώζεις «help» στο fb σου,\nαπό του γείτονα το γουίφι, λέει, κι «έκλεισε» και το «έπιπλο» της μεγάλης τελετής πριν 6 μήνες, άκουσον!\nΔε λέω, ήταν ειδικών διαστάσεων-και κυριολεκτικά- ο λαοφίλητος αλλά και να «έχει κατασκευασθεί από εξαμήνου» (όρα δικόγραφον) ρε παιδί μου! …\n10 Σεπτεμβρίου, 2021 στις 01:06\nΣίγουρα υπάρχει χαμένος κρίκος που μας διαφεύγει.\nΛαϊκό ανάγνωσμα; Κάποια γκραβούρα σαν το ο πώλων τοις μετρητοίς; Ανέκδοτο σαν αυτό με το γρύλο; Έκφραση σε άλλη βαλκανική γλώσσα;\n10 Σεπτεμβρίου, 2021 στις 01:42\nΉ (όπως λέει στο 59) κάποια υποχρέωση αγγαρείας της πρώτες οκτώ μέρες του μήνα; Η νηστείας;\n10 Σεπτεμβρίου, 2021 στις 05:59\n135: Αν και γύρω στο 1920 περίπου που μπορεί να καθιερώθηκε η παροιμία κανείς μας δεν έχει εμπειρία, εντούτοις όλο μου το σόι από χωριά προέρχεται.\n10 Σεπτεμβρίου, 2021 στις 06:41\nΜερικές αναφορές στο 9:\n10 Σεπτεμβρίου, 2021 στις 07:39\n143 Πράγματι, θα έπρεπε να ερευνήσουμε τις βαλκανικές γλώσσες για κάποιο αντιστοιχο\n145 Ισως και παλιότερα. Βέβαια, η έκφρ. φαίνεται να λείπει π.χ. από τον Σουρή -επειδή μάλλον γεννήθηκε σε αγροτικό περιβάλλον.\n10 Σεπτεμβρίου, 2021 στις 07:42\n10 Σεπτεμβρίου, 2021 στις 07:50\n147: Ακριβώς. Φαίνεται να λείπει από τον Ρωμηό, τον Νουμά, τον Αβδηρίτη, τον Ασμοδαίο ή και από το Μπουκέτο ακόμα που είναι έντυπο «ελαφρύ». Ειδικά όσα σατυρίζουν τους πολιτικούς, θα είχαν τόσους λόγους να χρησιμοποιήσουν την έκφραση για τους χαραμοφάηδες. Είναι περίεργο.\nΘα μου πεις, είναι δυνατόν να έχουν ελεγχθεί τα πάντα; Ασφαλώς όχι, αλλά μια τόσο καθιερωμένη έκφραση όπως σήμερα δεν θα υπήρχε μόνο μία φορά σε τόσα έντυπα. Ακόμα κι αν το OCR είχε αποτυχίες (που έχει), δεν μπορεί να ήταν η αποτυχία εύρεσης καθολική.\n10 Σεπτεμβρίου, 2021 στις 07:59\n149: Να προσθέσω και ένα άλλο: Στα έντυπα έως το 1930, ο αριθμός 9 γράφεται σε ποσοστό άνω του 90% ως «εννέα» και όχι «εννιά»!\n10 Σεπτεμβρίου, 2021 στις 08:05\n#140: Σωστός. Η φράση «εννιά έχει ο μήνας» ή «ο μήνας έχει εννιά» στα ελληνικά σημαίνει αποκλειστικά και μόνο την ημερομηνία.\nΤώρα αν είναι λόγιο, λαϊκό, αστικό ή αγροτικό δεν ξέρω.\nΈχω την αίσθηση ότι παλιά, και ειδικά σε αγροτικές περιοχές, ο κόσμος δεν είχε σαφή αίσθηση της ημερομηνίας, πόσο μάλλον να φτιάξει και παροιμιακή έκφραση με ημερομηνία.\nΆρα μάλλον προς την «αστική» προέλευση κλίνω κι εγώ…\nΤην περίπτωση να την κατασκεύασε κάποιος λόγιος, συγγραφέας, ακόμα και χρονογράφος, «νεκρανασταίνοντας» την αρχαία ρήση των Σπαρτιατών, την αποκλείετε;\nΘέλω να πω, γιατί να υπάρχει σώνει και καλά συνδετικός κρίκος; Εδώ κατά τον 19ο αιώνα οι λόγιοι νεκρανάστησαν πάμπολλες αρχαίες λέξεις με την ίδια ή και με διαφορετική σημασία.\n10 Σεπτεμβρίου, 2021 στις 08:09\nΔύο «ειδήσεις» με λεξιλογικό ενδιαφέρον:\n10 Σεπτεμβρίου, 2021 στις 08:19\nΓια την πληρότητα του άρθρου να σημειώσω την παρουσία της έκφρασης και στην «Μαλάμω» δια χειρός Λίνας Νικολακοπούλου:\nΗ Μαλάμω με καμάρι\nπου μοσχοβολά θυμάρι\nμες στους δρόμους της Αθήνας\nέχει εννιά γι’ αυτήν ο μήνας\n10 Σεπτεμβρίου, 2021 στις 08:30\n138 Λάμπρο, ο γιος μου την προπαίδεια δεν την έμαθε ποτέ. Αλλά πολλαπλασιασμούς και διαιρέσεις κάνει (έκανε) μια χαρά. Δυσλεξία γαρ. Στο σχολειό το έμαθε. Βρήκε τους τρόπους του (που ποτέ μου δεν τους κατάλαβα).\n145 Πιο πίσω. Τέλος του 19ου αιώνα πάμε. Η ερώτηση μου έχει να κάνει με το τι ξέρεις (τι σου είπαν αυτοί που έζησαν τα γεγονότα). Εγώ που ήμουνα 59 – 77 στο χωριό ξέρω πως γίνονταν πάρα πολλά (που απλά δεν λέγονταν δυνατά). «Χτύπησε την πόρτα» λεγόταν για κάποιον που πήγαινε τη νύχτα και ζητούσε. Το αν η πόρτα θα άνοιγε είναι άλλο θέμα. «Κρούετε και ανοιγήσεται» δεν λέει;\n10 Σεπτεμβρίου, 2021 στις 08:35\n149 Οπότε, για να μην τη χρησιμοποιούν, δεν θα την ήξεραν.\n10 Σεπτεμβρίου, 2021 στις 09:27\n> Έχω την αίσθηση ότι παλιά, και ειδικά σε αγροτικές περιοχές, ο κόσμος δεν είχε σαφή αίσθηση της ημερομηνίας, πόσο μάλλον να φτιάξει και παροιμιακή έκφραση με ημερομηνία.\nΑλέξη, λες; Πιθανόν, αλλά από την άλλη, ήξεραν πάντα πού βρίσκονται σε σχέση με το θρησκευτικό εορτολόγιο. Και ονομασίες ημερών τύπου πρωτομαγιά, πρωτοχρονιά, πρωτομηνιά δε νομίζω να είναι αποκλειστικά αστικής προέλευσης. Δεν τους διέφευγε ότι ο κουτσοφλέβαρος είναι κουτσός, ότι υπάρχουν δίσεκτα χρόνια, γενικά υπάρχουν ενδείξεις ότι είχαν και το καλαντάρι στον νου τους. Άλλο αν δεν έδιναν σημασία σε πληροφορίες όπως η ακριβής ημερομηνία γέννησης κάποιου.\n(Κατά τα άλλα, ο καθένας αν ασχολείται μέρα μπαίνει μέρα βγαίνει με τις ίδιες δουλειές, κάπου θα χάσει το μέτρημα. Θα το ξαναβρεί όμως.)\n10 Σεπτεμβρίου, 2021 στις 09:54\n#156: Δεν ξέρω, δεν είμαι σίγουρος, εικασίες κάνω…\nΚι αυτό που ειπώθηκε παραπάνω ότι η φράση είναι ανύπαρκτη στον Σουρή και τους συγχρόνους του, μας γυρίζει πάλι προς την ύπαιθρο… 🙄\n10 Σεπτεμβρίου, 2021 στις 09:56\n154: Κάθε ένας από εμάς δεν έχει κάνει πλήρη στατιστική για πολλά ζητήματα. Όμως, έχει μια αντίληψη μέσα από πλήθος διηγήσεων και έμμεσων αναφορών για κάποια πράγματα. Οι ερωτευμένοι δεν μπορούσαν να συναντηθούν. Βλέπονταν στις γιορτές και στα πανηγύρια και από μακριά στις βόλτες πάντα συνοδευόμενη από τους γονείς.\nΕπαληθεύεται αυτό; Ασφαλώς. Ακόμα και στις αρχές των ’80ς σε επαρχιακή κωμόπολη, αν είχες σχέση με κάποια κοπέλα που πήγαινε ακόμα σχολείο, ακόμα και στα 17 της, την έβλεπες μόνο στο σχολείο και στα κλεφτά μία φορά την εβδομάδα και έπρεπε να οργανωθεί σχέδιο με κάποια ψέματα ή κοπάνα για να ιδωθείτε. Σε κοντινά χωριά, φίλοι μου, ούτε καν αυτό είχαν την ευκαιρία.\nΣε ποια διήγηση των γονιών ή των παππούδων μου άκουσα για φιλενάδα στο χωριό;! Ποτέ. Μόνο στις πόλεις τέτοια πράγματα. Στο χωριό, την είδε, τον είδε στη γιορτή, στο πανηγύρι, στη βόλτα, πήγε την ζήτησε ή προηγήθηκε η επαφή με κάποια γνωστή και μετά αρραβωνιάζονταν. Μέχρι τότε μόνο χαμόγελα εξ αποστάσεως.\nΗ αντίληψη επίσης των παλιών για τις εκτός γάμου σχέσεις ή τα σπιτώματα, επιβεβαιώνει την μακρά κουλτούρα που έφεραν.\nΑν κάποια πράγματα γίνονταν; Φυσικά και κάποιοι κάπου κάποτε θα έκαναν με κάποια χήρα, με κάποια «παραστρατημένη» κ.λπ. Αλλά ειδικά το στενό μαρκάρισμα των κοριτσιών από γονείς, αδέλφια και συγγενείς το θεωρώ δεδομένο ώστε να τίθεται συζήτηση για το αν θα μπορούσε μια παροιμία να εκφράσει την δήθεν καθολική ανησυχία κάθε παντρεμένου αν το παιδί ήταν δικό του. Αυτό το θεωρώ εκτός τόπου.\n10 Σεπτεμβρίου, 2021 στις 10:33\nΕίναι παραπάνω από βέβαιον ότι η επίμαχος φράσις ανήκει στον 20ό αιώνα και εφευρέθηκε από δημοτικιστές, οι οποίοι εμπνεύστηκαν από τον λόγο και τις πεποιθήσεις του Λαού. Στον «Ρωμηό» της 22ας Σεπτεμβρίου 1884 ο Σουρής έχει μιά σχετική φράση που αποδεικνύει ότι ουδείς παλιός θα έλεγε «εννιά έχει ο μήνας» ή «ο μήνας έχει εννιά», εννοώντας την ημερομηνία\n«Του μηνός εννέα» ή «στις εννέα του μηνός» θα έλεγαν οι παλαιοί, αν ήθελαν να δηλώσουν την ημερομηνία. Οι φράσεις «ο μήνας έχει εννιά» + «εννιά έχει ο μήνας» εννοούν σαφώς ότι βρισκόμαστε στον 9ο μήνα από κάτι. Η εξήγησις που έδωσα στο σχόλιο 122 είναι η μόνη ισχύουσα, ασχέτως αν δεν θέλει να το παραδεχτεί ο εγωΐσταρος κ. Σαραντάκος, ο φιλόλογος της κακιάς ώρας κύριος Πέπες, ο αστοιχείωτος κ. Alexis, ο χωρατατζής κ. Νεογίδιος και οι λοιποί αδαέστατοι σχολιασταί.\nΕίναι χαρακτηριστικό ότι για να μή χαλάσει το αφήγημα του κ. Σαραντάκου, στο σχόλιο 148, ο επιφανής χριστιανός λόγιος δεν τόλμησε να υπογραμμίσει με κίτρινο το συμπέρασμα των ευρημάτων του: Ότι στην Λαϊκή Παράδοση, ο αριθμός εννέα συμβολίζει αποκλειστικά τον αριθμό των μηνών της εγκυμοσύνης!..\n10 Σεπτεμβρίου, 2021 στις 10:47\n10 Σεπτεμβρίου, 2021 στις 11:25\nΠως φαίνονται οι διαφορές χαρακτήρα !\nΝα σας θυμίσω το σχετικό ανέκδοτο\nΚάποιος πηδάει από το 100ο όροφο, περνώντας μπρόστα από το ανοιχτοό παράθυρο το 10ου ορόφου, ακούγεται να μονολογεί\n-Μέχρι εδώ καλά πάμε.\nΑν και η ερμηνεία περί υποχρεώσεων στις 10 του μηνός δεν τεκμηριωνεται μέχρι τώρα, θα μου φαινόταν πολύ φυσική απάντηση «εννια έχει ο μήνας» σε κάποιον που θα του θύμιζαν την υποχρέωση του για την επόμενη μέρα\n10 Σεπτεμβρίου, 2021 στις 12:14\n> Η εξήγησις που έδωσα στο σχόλιο 122 είναι η μόνη ισχύουσα, ασχέτως αν δεν θέλει να το παραδεχτεί ο εγωΐσταρος κ. Σαραντάκος, ο φιλόλογος της κακιάς ώρας κύριος Πέπες, ο αστοιχείωτος κ. Alexis, ο χωρατατζής κ. Νεογίδιος και οι λοιποί αδαέστατοι σχολιασταί.\nΕδώ έχεις ένα πόιντ, οφείλω να ομολογήσω. Δεν είχα πειστεί, αλλά δεν είχες αναφέρει κι εσύ αυτό το τελευταίο και συντριπτικό επιχείρημα. Κατόπιν τούτου, πάω πάσο.\n10 Σεπτεμβρίου, 2021 στις 13:20\n158 Υπάρχουν και τα ου φωνητά 🙂 Αυτά που γίνονται αλλά δεν λέγονται – δεν συζητιούνται ευρέως. «το στενό μαρκάρισμα των κοριτσιών» γινόταν για να αποφευχθούν ανεπιθύμητες καταστάσεις. Και το να τους βγει το όνομα ό,τι πιο εύκολο. Από κει και πέρα δεν χρειαζόταν κάποια να είναι χήρα ή ζωντοχήρα για να έχει σχέσεις εκτός γάμου. Οι στάβλοι, τα ρέματα, τα ξεχασμένα αγροτικά σπίτια και τόσα μέρη έχει ένα χωριό. Καλή διάθεση να υπάρχει. Ξέρεις πόσα παιδιά υπάρχουν στο χωριό που δεν μοιάζουν του μπαμπά τους; Άκου με που σου λέω 🙂\n10 Σεπτεμβρίου, 2021 στις 14:00\n159-162 Κανένα πόιντ δεν βλέπω. Το ότι η τυποποιημένη έκφραση για τη δήλωση ημερομηνίας είναι «στις 9 του μηνός» (γενικά, στις Χ του μηνός), δεν έχει καμιά σχέση με τη φράση που λέμε.\nΑλλιώς πρέπει να πούμε πως και στο τραγούδι «Ο μήνας έχει δεκατρείς» εννοείται ο 13ος μήνας.\n10 Σεπτεμβρίου, 2021 στις 14:15\nΔηλαδή εσύ Νίκο δεν αισθάνεσαι κατασυντετριμμένος από το αποδεικτικό βάρος του επιχειρήματος «η εξήγησις που έδωσα είναι η μόνη ισχύουσα, άλλο αν δε θέλετε να την πατραδεχτείτε»;\n10 Σεπτεμβρίου, 2021 στις 14:17\n> Αλλιώς πρέπει να πούμε πως και στο τραγούδι «Ο μήνας έχει δεκατρείς» εννοείται ο 13ος μήνας.\nΚαι «ο μήνας έχει σήμερο πέντε Ιανουαρίου» (κάλαντα παραμονής Φώτων) σημαίνει ότι είναι ο πέμπτος Γενάρης από τότε που … (συμπληρώστε)\n10 Σεπτεμβρίου, 2021 στις 14:35\n156. Συμφωνώ και εγώ. Μπορεί να χρησιμοποιούσαν θρησκευτικά ορόσημα, αλλά από τη στιγμή που χρησιμοποιούσαν τη διαίρεση του χρόνου με μήνες, που τους ονόμαζαν σε πολλές περιπτώσεις με λαικές ονομασίες, δεν μπορεί να μην ήξεραν, να μην είχαν αίσθηση πότε άρχιζε και πότε τελείωνε ο κάθε μήνας. Ένα άλλο παράδειγμα είναι τα μερομήνια για την πρόβλεψη του καιρού, που τα υπολόγιζαν από τις πρώτες 6 ή 12 μέρες του Αυγούστου.\nΚαι άλλη μια καταγραφή: ο Δημ. Λουκόπουλος, που καταγράφει τη φράση στην Αιτωλία το 1928, στο βιβλίο του Γεωργικά της Ρούμελης (α’ έκδοση 1938) αναφέρει πάλι τη φράση και έχει και παραπομπή, η οποία δυστυχώς δεν φαίνεται γιατί δεν υπάρχει ολόκληρο το βιβλίο ονλάιν.\n10 Σεπτεμβρίου, 2021 στις 16:59\n154α – Δεν μιλώ για δυσλεξικούς βρε Γιάννη, κι η προπαίδεια είναι μόνο ένα από τα πολλά, μη κάνεις πως δεν γνωρίζεις τι λέω.😊\nΠαρεμπιπτόντως, γνωρίζω τρείς εκπαιδευτικούς της πρωτοβάθμιας, γυναίκες, (να άλλο ένα θέμα με το εκπαιδευτικός, τι φύλο είναι;) που αρνούνται την δυσλεξία ως φυσικό υπαρκτό πρόβλημα, «επίτηδες το κάνουν για να πάρουν απαλλαγή από τις γραπτές εξετάσεις» (ρε τι κυκλοφορεί ελεύθερο στον εκπαιδευτικό χώρο😂) εσύ έχεις συναντήσει κανέναν;\n10 Σεπτεμβρίου, 2021 στις 17:25\nΠάντως Λάμπρο επειδή κάποια παιδιά θέλουν να ξεχωρίζουν από τα άλλα ακόμα και με…δυσλεξία, προσωπικά αρνιόμουνα να τα ξεχωρίσω από τα άλλα παιδιά και το αποτέλεσμα ήταν ολα-κυριολεκτικά όλα- να προτιμήσουν στο μάθημά μου να γράψουν εξετάσεις με τα άλλα παιδιά από ο να ξετασθούν προφορικά από δυο καθηγητές.\n10 Σεπτεμβρίου, 2021 στις 18:31\n168 Όπως βλέπεις αρνητές υπάρχουν πολλοί 🙂 Της μάσκας, της δυσλεξίας, του κορονοϊού, κλπ. Κι ο Γιώργης, όπως και πολλοί άλλοι βρήκε το φάρμακο: τους κάνεις την εξέταση πατίνι κι αν το ξαναζητήσουν να μου τρυπήσεις τη μύτη. Όχι θα κάθεσαι μερικές ώρες μετά την εξέταση και θα τρως τη μέρα σου. Αλλά ξεφεύγουμε. Αν αρχίσω να λέω τι έχω δει για το θέμα στα σχολεία θα ξημερώσουμε.\nΜα, πρώτον, δεν υπάρχουν εξετάσεις στην πρωτοβάθμια και, δεύτερον, στη δευτεροβάθμια που υπάρχουν δεν απαλλάσσεσαι, απλώς δίνεις προφορικά. (Του κώλου, η αλήθεια είναι, γιατί εξετάζεσαι υποτίθεται κατά τον τρόπο που σου ταιριάζει ενώ έχεις διδαχτεί κατά τον τρόπο που ταιριάζει στους υπόλοιπους… Αλλά έστω προσχηματικά υπάρχει κάποια ισότητα ευκαιριών.)\nΚατά τα άλλα δίκιο έχουν οι κοπέλες, σε λίγο θ’ αρχίσουμε να δεχόμαστε και τους δήθεν αριστερόχειρες επειδή ο άλλος θέλει να κάνει τον ξεχωριστό!\n10 Σεπτεμβρίου, 2021 στις 18:37\n10 Σεπτεμβρίου, 2021 στις 18:40\nΝα προσθέσω ότι ο προφορικά εξεταζόμενος μαθητής μπορεί μεν κάποιες φορές, λόγω ουσιαστικότατων κενών του συστήματος, τελικά να περάσει στο έτσι, όμως τραβάει μια ταλαιπωρία που δεν το κάνει ελκυστικό να το κάνεις στα ψέματα. Σκεφτείτε ότι η προφορική εξέταση αρχίζει αφού ολοκληρώσει ο καθηγητής τις υποχρεώσεις του με τους γραπτά εξεταζόμενους, μπορεί να τραβήξει κάμποση ώρα, και οι προφορικοί μπορεί να ‘ναι αρκετοί που κάνουν ουρά περιμένοντας.\n10 Σεπτεμβρίου, 2021 στις 22:43\n169 – Δεν ξέρω Γιώργο ποιά είναι η σωστή αντιμετώπιση των δυσλεκτικών, αλλά αυτό που έθιξα κυρίως, με αφορμή το σχόλιο του Χτήνους, είναι πως πολλοί απόφοιτοι λυκείου, δεν γνωρίζουν την προπαίδεια (και άλλα πολλά του δημοτικού ΧΩΡΙΣ ΝΑ ΕΙΝΑΙ ΔΥΣΛΕΚΤΙΚΟΙ), πώς έφτασαν και πήραν απολυτήριο εν δυνάμει αγράμματοι; Αυτό είναι το ζουμί του σχολίου μου, αλλά περιέργως παρέκκλινε στην δυσλεξία που δεν την ανέφερα καν στο πρώτο σχόλιο.😂\nΑλλά και για την δυσλεξία, αυτό που είπα, είναι πως οι εν λόγο κυρίες, αρνούνται πως υφίσταται, εσύ;\n170 – Γιάννη, όπως λέω και στον Gee, το θέμα είναι άλλο κι όχι η δυσλεξία που την έβαλες στην κουβέντα εσύ, αλλά και γι΄αυτήν δεν είναι η εξέταση των μαθητών αλλά αν η άρνηση των συγκεκριμένων εκπαιδευτικών πως υπάρχει.\n171 – «και, δεύτερον, στη δευτεροβάθμια που υπάρχουν δεν απαλλάσσεσαι, απλώς δίνεις προφορικά.»\nΒρε Πέπε που είδες να λέω πως απαλλάσσεται, από τις γραπτές λέω ρε γαμώτο, ορίστε «επίτηδες το κάνουν για να πάρουν απαλλαγή από τις γραπτές εξετάσεις» τόσο δύσκολο είναι να διαβάσετε σωστά αυτά που γράφω; Κι έχεις και τον ΣΠ να μου λέει να το προσέξω αυτό, να πώ πως είναι σεντόνι άντε να το καταλάβω, τρείς γραμμές είναι ρε συ,ΤΙ ΑΛΛΟ ΝΑ ΚΑΝΩ;😂 (φιλικά έτσι; δεν τρέχει τίποτε😊).\nΜια και είσαι κι εσύ συνάδελφος των δύο πρώην ενεργών (ξανά καλοφάγωτη Γιάννη👍και πάρε ιδέες από τον Πσαρά, αν κι εσύ ήσουν από πρίν στο σωστό δρόμο, δε σε φοβάμαι😂) να σου πώ πως το θέμα μου δεν ήταν η δυσλεξία.\nΥ.Γ – Δεν ξέρω, αλλά έχω μια υποψία πως θα ασχοληθείτε κυρίως με την δυσλεξία.😂\n11 Σεπτεμβρίου, 2021 στις 08:20\nΚαλά ντε! Τόσα λόγια για να πεις «μα έβαλα τη λέξη γραπτές»; Σου αξίζουν άλλα τόσα λοιπόν:\nΈστω ότι κατ’ αρχήν όλοι οι μαθητές έδιναν προφορικά ΚΑΙ γραπτά. Οι δυσλεκτικοί όμως μόνο προφορικά. Αυτό ονομάζεται απαλλαγή από τα γραπτά: έχεις μία υποχρέωση λιγότερη. Δεν είναι όμως αυτό που συμβαίνει.\nΑυτό που συμβαίνει είναι ότι όλοι οι μαθητές δίνουν, η μεν πλειοψηφία με έναν τρόπο, ορισμένοι δε με άλλον. Αυτό ονομάζεται απαλλαγή από τον ένα τρόπο;;; Για διάβασε πιο προσεκτικά το δικό σου μήνυμα, πριν μπεις κι εσύ στη λίστα όσων διαβάζουν τα μηνύματά σου και τα παρανοούν! 🙂\nΑφού η κάθε λέξη φαίνεται να έχει τόσο πολύ βάρος, ας είμαστε όλοι προσεκτικοί στην κάθε λέξη. Οι παραβάτες θα τρώνε από 2-3 παραγράφους και άνω για κάθε λέξη που δεν πρόσεξαν αρκετά.\n(Προφανώς κι εγώ φιλικά το λέω, έτσι;)\n11 Σεπτεμβρίου, 2021 στις 17:59\n175 – Ρε φίλε, εγώ μετέφερα αυτό που άκουσα, ακριβώς έτσι το είπαν, έτσι το έγραψα, και η διατύπωση αυτή δεν αφήνει αμφιβολίες, είναι ξεκάθαρη. Όταν λές «στη δευτεροβάθμια που υπάρχουν δεν απαλλάσσεσαι, απλώς δίνεις προφορικά.» υπονοείς πως έγραψα πως απαλλάσσεσαι γενικώς, αλλιώς γιατί το λές. Κι αυτό ακριβώς το, είπες αυτό, δεν είπα αυτό, πού το είδες κλπ, είναι που με κουράζει. Να το προσέξω που λέει κι ο ΣΠ, αλλά τι να προσέξω, πόσο πιο ακριβής να είμαι, δεν ξέρω κι όλας πώς.😂\n«Αυτό που συμβαίνει είναι ότι όλοι οι μαθητές δίνουν, η μεν πλειοψηφία με έναν τρόπο, ορισμένοι δε με άλλον. Αυτό ονομάζεται απαλλαγή από τον ένα τρόπο;;;»\nΑπ΄όσο μπορώ να καταλάβω, ακριβώς αυτό σημαίνει, γιατί αν μπορούσαν να δώσουν γραπτά, δεν θα έδιναν προφορικά, γι΄αυτό άλλωστε (φαντάζομαι, δεν ξέρω) δίνεται αυτή η δυνατότητα μόνο στους δυσλεκτικούς κι όχι σε όλους, όχι;\n11 Σεπτεμβρίου, 2021 στις 18:30\n> Να το προσέξω που λέει κι ο ΣΠ, αλλά τι να προσέξω, πόσο πιο ακριβής να είμαι, δεν ξέρω κι όλας πώς.😂\nΕ οκέι λοιπόν, κανένα πρόβλημα. Γράφε όπως ξέρεις, απλώς μην το παίρνεις τόσο σοβαρά «με παρανοούνε» και «με διαστρέφουνε». Όποτε δεν καταλαβαίνουμε, θα το εξηγείς, αυτό είναι όλο.\n> γι΄αυτό άλλωστε (φαντάζομαι, δεν ξέρω) δίνεται αυτή η δυνατότητα μόνο στους δυσλεκτικούς κι όχι σε όλους, όχι;\nΑυτό είναι άλλο ζήτημα και δεν το ξέρω καλά Λάμπρο. Πάντως έχει επικρατήσει να λέμε στο σχολείο «οι προφορικά εξεταζόμενοι», όχι «οι δυσλεκτικοί», πράγμα που ίσως σημαίνει ότι εξετάζονται προφορικά και άλλες κατηγορίες.\nΑλλά τέλος πάντων, ας το αφήσουμε, είχες πει να μην ξεστρατίσουμε προς το θέμα της ίδιας της δυσλεξίας. (Απ’ ό,τι θυμάμαι δηλαδή, μη με βάζεις τώρα να ξαναψάξω αν όντως το είπες 😉 )\n11 Σεπτεμβρίου, 2021 στις 18:34\n177 – Το είπα το είπα, όχι μη ξεστρατίσουμε.😂😂😂\n11 Σεπτεμβρίου, 2021 στις 19:04\n(Εντωμεταξύ, εδώ και λίγο καιρό ο υπολογιστής μου δείχνει κάτι τεραγωνάκια αντί για φατσούλες και τώρα δεν ξέρω, ο άλλος γελάει, τσαντίστηκε, απόρησε;…)\n12 Σεπτεμβρίου, 2021 στις 12:59\n179: εμ, μας «διαβάζει» κι αυτός, εκών άκων, ρε Πέπε…, γι αυτό🤨\n12 Σεπτεμβρίου, 2021 στις 14:10\nΠράγματι, προφορικά εξεταζόμενοι δεν είναι μόνο οι δυσλεξικοί αλλά και άτομα με άλλες ειδικές μαθησιακές δυσκολίες όπως φερειπείν δυσαριθμησία, δυσορθογραφία κ.λπ ή και με φάσμα αυτισμού (αλλά όχι με ΔΕΠΥ). Τα συγκεκριμένα άτομα, αν το επιθυμούν, μπορούν να εξεταστούν και γραπτά, απλώς η προφορική εξέταση μεταξύ άλλων τους παρέχει τη δυνατότητα διευκρινίσεων προσθηκών ή οποιασδήποτε άλλης παρέμβασης. Όσον αφορά τη θέση των τριών εκπαιδευτικών για τις οποίες μίλησε ο Λάμπρος, τι να πω, θου Κύριε φυλακήν τω στόματί μου…\n12 Σεπτεμβρίου, 2021 στις 15:36\nPeople with disabilities are also all those who are afraid of the coronavirus. It has begun to evolve into a virus of people with disabilities.\n22 Σεπτεμβρίου, 2021 στις 17:08\nΕν είδει συμπερασματικής επισκόπησης όσων διεξοδικά αναπτύχθηκαν τόσο στο άρθρο, όσο και στα συνακόλουθα σχόλια, φαίνεται να προκύπτει ότι η φράση “ο μήνας έχει εννιά”, συνιστά πιθανότατα —κατά πώς προτείνει και ο τιπούκειτος— απόηχο των εορταστικών εθίμων που επικρατούσαν κατά τις Νώνες (Ενάτες), αυτή τη σημαδιακή ημερομηνία του ρωμαϊκού ημερολογίου, πρόσφορη επομένως για να αφήσει παροιμιώδη φραστικά ίχνη, όπως έκαναν και οι αδελφές της Καλένδες και Ειδοί. Τούτο διότι:\n● Χαρακτηριστικές ήταν καταρχάς οι συναφείς νουντίνες [ nundinae, <nonus(εννέα) και -din-(ημέρα) < ΠΙΕ *dyew-(λάμπω), πρβλ αρχ.ελλ. ευδία¨<*ευ-διF-ᾱ.], περίοδος που σηματοδοτούσε ημέρες σχόλης και αγοράς, κάτι σαν Σαββατοκύριακο με Ωνιοθεραπεία, για την άρχουσα τάξη των Πατρικίων ( βλ. https://en.wikipedia.org/wiki/Nundinae ), συνήθειο δηλαδή που σαφώς συνάδει με την ομότιτλη αρχοντορεμπέτικη διάθεση της γνωστής μας σύνθεσης του Σουγιούλ.\n● Οι εν γένει θρησκευτικοί εορτασμοί κατά τις Νώνες γινόντουσαν προς τιμή της Ήρας της Λειψής/ Juno Covella (βλ. http://www.novaroma.org/religio_romana/ritual_nones_l.html και https://left.gr/news/apo-tis-kalendes-sta-kalanta ή sarant-“Από τις καλένδες στα κάλαντα” ), όμως. ειδικά ως έθιμο υπερταξικού συνεορτασμού (:Λαός και Κολωνάκι, ένα πράμα), όπου κάποτε συγκρητίζεται και ο ημέτερος Ύψιστος Ζευς, καταγράφονται οι “νῶναι Καπρατῖναι”, γιορτή ανάλογη με τα Σατουρνάλια, καθαρά γυναικοστρεφής, γενόμενη στις 7 Ιουλίου (δηλαδή απέχουσα ένα 8ήμερο από την 15η (:Ειδοί), ονομαζόμενη όμως 9η προ Ειδών από τους Ρωμαίους που είχαν το χούι να συναριθμούν την ημέρα αναφοράς, εν προκειμένω τις Ειδούς, πριν αυτή να λήξει (:”ils sont fous ces romains”,που λέει κι ο Αστερίξ).\nΚατ’ αυτήν, ένα μέγα συμποσιακό αντάμωμα υπηρετριών και αφεντισσών(:πικ νικ, ελληνιστί), ελάμβανε χώρα κάτω από μία Αγριοσυκιά (Ερινεό) εις ανάμνηση του κομβικού ρόλου που έπαιξαν επίλεκτες Ρωμαίες θεραπαινίδες με επικεφαλής την Φιλωτίδα ή Τουτούλα στο Χαμό των Λατίνων (εραστών) που τις πολιορκούσαν με άγριες διαθέσεις [βλ. Plut. Camillus 33; Romulus 29,9; Macrob. Sat. 1,11,36-40 και https://en.wikipedia.org/wiki/Philotis_(mythology), επίσης, MYTH AND RITUAL IN ANCIENT ROME: THE NONAE CAPRATINAE , Bulletin of the Institute of Classical Studies, Volume 34, Issue Supplement_52, July 1987, Pages 76–88, “Prostitution, Sexuality, and the Law in Ancient Rome”-Thomas A. J. McGinn, Oxford University Press 1998 ,pp 24-26, “The Nonae Capratinae in Dion and Religious Associations and Public Festivals in Roman Macedonia”- Pantelis Nigdelis. Greek, Roman and Byzantine Studies 56 (2016) 663–678 https://grbs.library.duke.edu/article/view/15753 ]\n● Πέραν της ως άνω εννεαλογικής εορταστικής της βάσης, ρευστής μεν —κατά τα προαναφερθέντα— ημερολογιακά, αλλά σταθερής από φραστικής/ετυμολογικής/μεταγραφικής απόψεως, η διάδοση και αποδοχή του παροιμιώδους “εννιά έχει ο μήνας” φαίνεται να ευνοήθηκε παρ’ ημίν υποσυνειδήτως και από το γεγονός της ομοηχίας των “έννοια(έγνοια)” και “εννιά”, όπου το δεύτερο φαίνεται να απορρίπτει διά του παρατονισμού τον ψυχικό φόρτο της πρώτης, κατά τον τρόπο που και αυτή ρέπει προς την αντίθετή της σημασία στην φράση “έννοια σου (και όλα θα πάνε καλά, θα τα καταφέρουμε κλπ)”.\n[ Σχετικό φιλολογικό ενδιαφέρον μπορεί να επισημανθεί και στο νεότερο ουσιαστικό “Νοnes”(<”none of the above”, τυπική απάντηση αποστασιοποίησης), το οποίο θα μπορούσε να αποδοθεί ως “Ανυπόθρησκοι” (=μείζων δεξαμενή ψηφοφόρων στις ΗΠΑ)” και φαίνεται να αποκομίζει εξ αντικειμένου και κάποια εννοιολογική χροιά χαλαρότητας από το ομώνυμο Nones< Nonae (βλ.https://www.merriam-webster.com/dictionary/nones ) ]\n● Εν κατακλείδι, η εν λόγω φράση φαίνεται να εκκινεί από ελληνορωμαϊκά εορταστικά δρώμενα που ελάμβαναν χώρα κατά τις Νώνες/Ενάτες και συν τω χρόνω να παίρνει τη σημασία “αρχοντικό γλέντι με πολλή ξενοιασιά (ενισχυόμενη παρετυμολογικώς και από το σημαδιακό ξε-εννιά)”, συντασσόμενη έτσι και με το πνεύμα της φράσης “η φτώχια θέλει καλοπέραση”.\nΗ καταβολή μισθού (ακόμη κι αν γινόταν στις εννέα και δεν ήταν της πείνας), αμάρτυρες στιχομυθίες αρχαίων, η επώδυνη εννεάμηνη κυοφορία, το εννιάμερο πένθος και άλλα παρεμφερή εννεαγενή ερμηνευτικά σενάρια, στα οποία κάθε άλλο παρά προβάλλεται πειστική αφορμή ή σοβαρό αίτιο για ξεσάλωμα, θα πρέπει ως εκ τούτου να αρχειοθετηθούν ως εννοιολογικώς μη συμβατά.\n[ Ειρήσθω -επιπροσθέτως- εν παρόδω ότι η υποδηλούμενη και με τον κωδικό ΤΚ9 (=”του κ… τα εννιάμερα”) φράση, φαίνεται καταρχάς να στηλιτεύει, απλά και μόνο, την υποκριτική θλίψη ενός εύθυμου/-ης χήρου/-ας (βλ.και “στις εννιά του μακαρίτη”κλπ) και κατ’ επέκταση να υποδηλώνει κάθε χονδροειδές και ασεβέστατο ψέμα ή ειδεχθή απάτη/συμπεριφορά.\nΣχετικό και το μαθηματικό θεώρημα του Αυγείου: “Όταν το πρόβλημα είναι ΤΚ9, ενδείκνυται η λύση ΧΨ+Α”, ήτοι “επισήμανε το μέγεθος τυχόν δυσώδους θέματος και φύγε, ίνα μη μαγαριστείς εμπλεκόμενος, σε απόσταση που να μη σε παίρνει η μπόχα, απ’ όπου αγνάντευε ώσπου να έρθει ο ειδικός Ηρακλέας”.]\n22 Σεπτεμβρίου, 2021 στις 17:43\n183 Κέφια έχεις 🙂


Άδοντες: ALICE COOPER-Ένας «χεβιμεταλάς»που πίστεψε στον Ιησού Χριστό\nALICE COOPER-Ένας «χεβιμεταλάς»που πίστεψε στον Ιησού Χριστό\n«Το δηλώνει έξω από τα δόντια, φωναχτά» είπε ο Κούπερ στην KNAC.COM. «Πιστεύω πως το άλμπουμ [του Μανσον] «Αντίχριστος Σούπερ Σταρ» ήταν μια απευθείας βολή προς το πρόσωπό μου. Δεν ξεκίνησα εγώ τις βολές σε όλο αυτό το πράγμα – στην αντιχριστιανική του στάση…\nεγώ είχα το στυλ: ‘Ε! Εγώ είμαι Χριστιανός, και δεν θα αποκηρύξω αυτό που πιστεύω.’ Μπορώ να είμαι αστέρας του ροκ-εντ-ρολ, Χριστιανός και Άλις Κούπερ.»\nΕτικέτες ΜΟΥΣΙΚΗ, ΠΡΟΒΛΗΜΑΤΙΣΜΟΙ


Δελτίο Τύπου για τον προγραμματισμό του Παραρτήματος – Ένωση Λογιστών Ελεγκτών Περιφέρειας Αττικής\nΔελτίο Τύπου για τον προγραμματισμό του Παραρτήματος\nΠΑΡΑΡΤΗΜΑ ΠΕΙΡΑΙΑ – ΟΜ. ΣΚΥΛΙΤΣΗ 19, 6ος ΟΡΟΦΟΣ\nΤο δημόσιο σύστημα Υγείας δουλεύει στο “κόκκινο”, δεκάδες ασθενείς βρίσκονται διασωληνωμένοι εκτός ΜΕΘ, καθημερινά καταγράφονται χιλιάδες νέα κρούσματα, ενώ ο αριθμός των νεκρών αυξάνεται ημέρα με την ημέρα. Οι γιατροί και οι νοσηλευτές δουλεύουν ασταμάτητα, εκτεθειμένοι και οι ίδιοι στους ίδιους μεγάλους κινδύνους.\nΟι χώροι δουλειάς είναι ξέφραγο αμπέλι, αποτελούν τον βασικό χώρο υπερμετάδοσης του κορονοϊού. Οι μεγαλοεργοδότες, με την πλάτη της κυβέρνησης, αρνούνται να εφαρμόσουν μέτρα προστασίας της υγείας και της ασφάλειας των εργαζομένων, γιατί θεωρούνται κόστος. Αντίστοιχα στις αστικές συγκοινωνίες, σε δομές Πρόνοιας και αλλού.\nΗ κυβέρνηση έχει τεράστιες ευθύνες. Γιατί αντί να ανοίξει, ΚΛΕΙΝΕΙ τμήματα, ακόμα και καρδιοχειρουργικά τμήματα, μονάδες εμφραγμάτων, κλινικές, ολόκληρα νοσοκομεία όπως το Ογκολογικό του “Μεταξά”. Αντί να επιτάξει το σύνολο των ιδιωτικών κλινικών, χωρίς αποζημίωση των ιδιοκτητών τους, τους παρακαλάει να “παραχωρήσουν” κλίνες με το αζημίωτο, έναντι αδράς αμοιβής. Η μετατροπή του δημόσιου συστήματος Υγείας σε σύστημα μιας νόσου καταγράφει ήδη τραγικά αποτελέσματα.\nΔεν θα τους επιτρέψουμε να παίζουν με τη ζωή και την υγεία μας.\nΣυμμετέχουμε στο Παμπειραϊκό Συλλαλητήριο το Σάββατο 3/4 στις 12.00μ στο Πασαλιμάνι που έχει προκηρύξει το Ε.Κ.Π. Συμμετέχουμε στην κινητοποίηση στο Υπουργείο Περιβάλλοντος στις 5/4 στις 5.30μμ για τα περιβαλλοντολογικά προβλήματα που υπάρχουν στην περιοχή του Πειραιά με τις δράσεις της COSCO, με τα καζάνια του θανάτου και τώρα με την δημιουργία νέας χωματερής.\nΔελτίο Τύπου για τον προγραμματισμό του ΠαραρτήματοςΛήψη\nΚατηγορίες:\tΠαράρτημα Πειραιά\nΕτικέτες: παραρτημα πειραιά\nΣυμμετέχουμε μαζικά στην συγκέντρωση του Εργατικού Κέντρου Πειραιά την Πέμπτη 24 Μάρτη, στις 18.30 στο Πασαλιμάνι ενάντια στον ιμπεριαλιστικό πόλεμο στην Ουκρανία και την έλευση του γαλλικού αεροπλανοφόρου Σαρλ Ντε Γκωλ στον Πειραιά Η ΕΛΕΠΑ Διαβάστε περισσότερα…\nΠΑΡΑΡΤΗΜΑ ΠΕΙΡΑΙΑ – Συνεδρίαση ΔΣ Τετάρτη 06.10, 19.00 μμ\nΣυνάδελφοι, συναδέλφισσες Το Διοικητικό συμβούλιο του Παραρτήματος Πειραιά συνεδριάζει την Τετάρτη 6.10.2021 και ώρα 19.00 μμ στο Εργατικό κέντρο Πειραιά (Ομηρίδου Σκυλίτση 19, Πειραιάς). Οι συνεδριάσεις του ΔΣ είναι πάντοτε ανοιχτές για τους συναδέλφους. Καλούμε Διαβάστε περισσότερα…\nΠαράρτημα Πειραιά – Συλλαλητήριο σωματείων και φορέων στις 29 Σεπτέμβρη\nΠαράρτημα Πειραιά Συλλαλητήριο σωματείων και φορέων στις 29 Σεπτέμβρη στις 7μμ στην πλατεία Κανάρη (Πασαλιμάνι) για τις εξελίξεις στο λιμάνι του Πειραιά Συναδέφισσες, Συνάδελφοι, Το Παράρτημα του Πειραιά της ΕΛΕΠΑ ανταποκρινόμενο στο κάλεσμα του Συνδικάτου Εργατοϋπαλλήλων Μετάλλου Διαβάστε περισσότερα…


Δημήτρης Ανδρεόπουλος Archives - Trifilara.gr\nHome Tags Posts tagged with "Δημήτρης Ανδρεόπουλος"\nΗ πληρωμένη απάντηση Ανδρεόπουλου σε Ανδρεάδη (vid)\nΑπό trifilara 13/04/2021 17:59\nΜεγάλη αντιπαράθεση για μια διαιτητική απόφαση υπήρξε ανάμεσα στον τεχνικό του Παναθηναϊκού, Δημήτρη Ανδρεόπουλο και στον κεντρικό του Ολυμπιακού Ανδρέα Ανδρεάδη για μια διαιτητική απόφαση.\nΒέβαια δεν είναι πρώτη φορά που μια διαιτητική απόφαση πήγε να κρίνει ένα ντέρμπι “αιωνίων” σε κρίσιμο σημείο. Στο προ διετίας παιχνίδι οι διαιτητές στο πιο κρίσιμο σημείο του αγώνα αποφάσισαν να δώσουν το ματς στους ερυθρόλευκους, με τη διαφορά ότι στο ένα ματς προ διετίας δεν υπήρχε VAR (ήταν μάλιστα ο λόγος της καθιέρωσης του), ενώ στο φετινό παιχνίδι… είχε χαλάσει το internet!\nΑυτήν την φορά το replay έδειξε ότι η μπάλα είχε σκάσει μέσα οπότε και άλλαξε η αρχική απόφαση των διαιτητών. Ενώ με την αρχική απόφαση θα έφευγε νικητής ο Ολυμπιακός τελικά οι “πράσινοι” έκαναν την ανατροπή και πήραν αυτοί τους τρεις βαθμούς.\nΑυτό βέβαια που έκλεψε την παράσταση ήταν το γεγονός ότι ο παίκτης του Ολυμπιακού , ο Ανδρεάδης φώναξε στον διαιτητή ” Μη μας παιδεύεις, άσε να πάμε σπίτια μας να κοιμηθούμε ” για να έρθει αργότερα η πληρωμένη απάντηση από τον προπονητή του τριφυλλιού, τον Ανδρεόπουλο ” Ανδρέα εάν δεν θέλεις να παίξεις γίνε αλλαγή και πήγαινε σπίτι σου. Εμείς θέλουμε να παίξουμε “.\nΑνδρεόπουλος: “Δεν είχαμε ρυθμό αλλά είχαμε δυναμική”\nΑπό trifilara 10/04/2021 23:23\nΣτη νίκη και στα πολλά παιχνίδια του Παναθηναϊκού που έχουν οδηγηθεί στο τάι μπρέικ αναφέρθηκε ο Δημήτρης Ανδρεόπουλος σε δηλώσεις του στην ΕΡΤ μετά το παιχνίδι με τον ΠΑΟΚ.\n“Ήταν ένα ακόμα δύσκολο παιχνίδι. Δεν υπήρχε πολύ μεγάλος ρυθμός από τις δύο ομάδες αλλά υπήρχε δυναμική. Σε αυτή τη σειρά πολλά ματς έχουν οδηγηθεί στο τάι μπρέικ και όποια ομάδα κάνει εκεί μία δύο καλές ενέργειες κερδίζει και τον αγώνα. Σήμερα ήμασταν εμείς αυτοί που κάναμε αυτές τις ενέργειες”.\nΜάγκας Ανδρεόπουλος: “Δίκαιος πρωταθλητής ο Ολυμπιακός” (vid)\nΑπό trifilara 08/04/2021 23:28\nΟ Δημήτρης Ανδρεόπουλος απέδειξε για ακόμα μία φορά το ήθος του, δίνοντας συγχαρητήρια τον Ολυμπιακό για την κατάκτηση του πρωταθλήματος σε δηλώσεις του στην ΕΡΤ μετά το τέλος του αγώνα με τον Φοίνικα στη Σύρο.\n“Ήταν ένα σκληρό ματς και η κάθε ομάδα το έφερνε στα μέτρα της ανά διαστήματα και τελικά στην τελευταία μπάλα το πήρε η Σύρος. Είναι ένα πρωτάθλημα πολύ δύσκολο με τον Covid και έγινε ακόμα πιο δύσκολο με τις αναβολές και τις συνεχόμενες αγωνιστικές.\nΟ Ολυμπιακός είναι δίκαια πρωταθλητής και η πιο σταθερή ομάδα σε αυτό το διάστημα όμως παρόλα αυτά βλέπουμε ότι όλες οι ομάδες τα δίνουν όλα ακόμα και σε ματς που δεν έχουν ουσία”.\n“Βόμβες” Ανδρεόπουλου για ΕΣΑΠ και Λίγκα! (vid)\nΑπό trifilara 24/03/2021 22:54\nΟ Δημήτρης Ανδρεόπουλος παραδέχτηκε την ανωτερότητα του Ολυμπιακού σε δηλώσεις μετά το τέλος του αγώνα στην ΕΡΤ, με τον τεχνικό του Παναθηναϊκού να κάνει ευθεία επίθεση προς την ΕΣΑΠ και τη Λίγκα.\n“Ήταν ένα πολύ σκληρό ματς. Ο Ολυμπιακός εκμεταλλεύθηκε τα τελειώματα του σετ και ενδεχομένως μία κούραση δική μας. Δεν είχαμε τις ανάσες που θέλαμε. Οι δυνάμεις μας μας εγκατέλειπαν μέσα στο ματς. Ο Ολυμπιακός έφτασε σε μία δίκαιη νίκη και έχει τέτοια διαφορά όπου δύσκολα θα χάσει το πρωτάθλημα. Είναι μεγάλη η διαφορά και είναι δύσκολο να την καλύψει κάποια ομάδα. Ο Ολυμπιακός είναι δικαίως πολύ κοντά στο πρωτάθλημα. Εμφάνισε την πιο σταθερή ομάδα. Εγώ γκρινιάζω για το πρόγραμμα της ΕΣΑΠ. Δεν μπορούσαμε να το ακολουθήσουμε χωρίς βαθμολογικές απώλειες. Η λίγκα το γνώριζε.\nΦέτος έχουμε ένα εντελώς αποτυχημένο σύστημα. Πάμε να κάνουμε μία χαζομάρα όπου έχει γίνει στην Κύπρο δύο φορές και γελούσε ο κόσμος. Γι’ αυτό φωνάζω. Όλες οι ομάδες προσπαθούν αλλά η λίγκα έχει κάνει σφάλματα. Ένα από αυτά είναι το σύστημα διεξαγωγής και το δεύτερο η επανεκκίνηση του πρωταθλήματος μετά τον κορωνοϊό. Στις 16 Ιανουαρίου μας έστειλαν τρεις προτάσεις με τρία ντέρμπι και τρία ταξίδια σε 14 ημέρες. Γίνεται να μην έχεις βαθμολογικές απώλειες; Κι ο συνάδελφος (σ.σ Καζάζης) καταλαβαίνει τον πόνο τον δικό μας. Ο μόνος που δε μας καταλαβαίνει είναι η Λίγκα. Ποιος είναι αυτός που ορίζει τη μοίρα των ομάδων που δαπανούν χιλιάδες ευρώ και κάνουν επενδύσεις;”


Τρίτη, 14 Ιούλιος 2020 13:19\nΜε επιτυχία ολοκληρώθηκε η ανοιχτή πολιτική εκδήλωση του ΣΥΡΙΖΑ-Προοδευτική Συμμαχία στα Ιωάννινα, με ομιλητές τους Νίκο Βούτση, βουλευτή Α' Αθηνών και πρώην πρόεδρο της Βουλής και τον Νίκο Μπίστη, μέλος του πολιτικού συμβουλίου.\nΗ βουλευτής Ιωαννίνων Μερόπη Τζούφη απηύθυνε τον εξής χαιρετισμό:\nΑγαπητοί προσκεκλημένοι, συντρόφισσες και σύντροφοι, φίλες και φίλοι. Καλώς ανταμωθήκαμε στους καιρούς του κορονοϊού που μας στέρησε τη δυνατότητα της άμεσης επαφής για σημαντικό διάστημα.\nΣας καλωσορίζουμε στον όμορφο χώρο της Σκάλας, με το κάστρο πίσω μας και την Παμβώτιδα μπροστά μας, εδώ που γυρίστηκαν σημαντικές σκηνές από τον «Θίασο» και τους «Κυνηγούς» του Θεόδωρου Αγγελόπουλου.\nΚαλωσορίζουμε δύο ιστορικά στελέχη της Αριστεράς, που αν και έχουν ακολουθήσει διαφορετικές διαδρομές, συνέκλιναν εδώ και αρκετό καιρό με αφορμή την υπεράσπιση της ιστορικής Συμφωνίας των Πρεσπών, όπως και με την ιδρυτική συνεδρίαση της Κεντρικής Επιτροπής Ανασυγκρότησης του ΣΥΡΙΖΑ-Προοδευτική Συμμαχία.\nΗ σημερινή εκδήλωση αποτελεί συνέχεια μιας σειράς εκδηλώσεων στο Νομό Ιωαννίνων. Όλο αυτό το διάστημα έγιναν πολλές διαδικτυακές εκδηλώσεις με θεσμικούς φορείς, καθώς και δια ζώσης επισκέψεις και συναντήσεις με φορείς και εργαζομένους, συμμετοχή σε κινητοποιήσεις, σε περιοδείες για την παρουσίαση του προγράμματος «Μένουμε Όρθιοι Ι & ΙΙ» στην πόλη και σε πολλά κεφαλοχώρια.\nΚοινό συμπέρασμα είναι πως οι πολίτες φοβούνται και αγωνιούν για την επόμενη μέρα. Ζητούν ίσες ευκαιρίες και ίση μεταχείριση. Ζητούν να σταθούμε δίπλα τους, να συμμεριστούμε τις αγωνίες των εργαζομένων και των ευάλωτων κοινωνικών ομάδων. Παράλληλα μας ασκούν γόνιμη κριτική για τον τρόπο που ασκήσαμε διακυβέρνηση.\nΣτην τελευταία συνεδρίαση της ΚΕΑ, ο πρόεδρος του ΣΥΡΙΖΑ Αλέξης Τσίπρας παρουσίασε τους πυλώνες ενός νέου Κοινωνικού Συμβολαίου που αφορούν στην παραγωγή, την εργασία, το κοινωνικό κράτος, τη νέα γενιά, το περιβάλλον και τα δικαιώματα. Βασίζεται σε ένα πλαίσιο θεσμικών τομών που θα εξασφαλίζουν πως η Ελλάδα θα είναι μια σύγχρονη, προοδευτική, δημοκρατική, ευρωπαϊκή χώρα.\nΈχουμε ιστορικό χρέος να μην αφήσουμε τον τόπο να γυρίσει πίσω, αλλά να τον ξαναφέρουμε στην τροχιά της προόδου και της δημιουργίας. Να μην αφήσουμε μια Δεξιά με ιδέες και πρακτικές από τα παλιά να γίνει καθεστώς.\nΤους επόμενους μήνες η χώρα θα βρεθεί αντιμέτωπη με τη μεγαλύτερη οικονομική ύφεση της μεταπολιτευτικής περιόδου, με νέα κρίση, μόλις δύο χρόνια από την έξοδο από τα μνημόνια, με πιθανό ένα δεύτερο κύμα κορονοϊού και γεωπολιτικές εξελίξεις.\nΜπροστά σε αυτά τα κρίσιμα ζητήματα, η κυβέρνηση καταφεύγει στην πολιτική των «υποκλοπών» και της σκανδαλολογίας, ενισχύει τον αυταρχισμό και υποτάσσει τα δημόσια αγαθά στους κανόνες της αγοράς και του νεοφιλελευθερισμού.\nΕίναι χρέος μας να οργανώσουμε την προγραμματική αντιπαράθεση, την προβολή θετικών προτάσεων για την αντιμετώπιση της πανδημίας, της κλιματικής αλλαγής, την αξιοποίηση των εξελίξεων της 4ης Βιομηχανικής Επανάσταση υπέρ των εργαζομένων. Ο ΣΥΡΙΖΑ ήρθε για να μείνει και η καταστροφή της ελπίδας από την κυβέρνηση της ΝΔ οδηγεί σε ανυπακοή.


Ισραήλ: Λίγο πριν τη σύγκρουση με τη Χαμάς - Newpost.gr\nτου Newsroom Δημοσίευση 1 Ιουλίου 2014, 02:45 / Ανανεώθηκε 1 Ιουλίου 2014, 02:46 Ένα βήμα πριν τη σύγκρουση Ισραήλ – Χαμάς, αναφορές για αψιμαχίες στη Δυτική Όχθη\nΒρέθηκαν οι σωροί των 3 Εβραίων εφήβων μετά από 18 ημέρες\nΈνα βήμα πριν τη σύγκρουση βρίσκεται το Ισραήλ με την παλαιστινιακή οργάνωση Χαμάς, στον απόηχο του εντοπισμού των σωρών τριών Εβραίων εφήβων που είχαν εξαφανιστεί πριν από 18 ημέρες στη Δυτική Όχθη. Στρατιώτες κινητοποίησε το Ισραήλ ενώ υπάρχουν αναφορές για αψιμαχίες μεταξύ στρατιωτών των ΙΕΔ και των παλαιστινίων της Χαμάς.\nΝωρίτερα, ο πρωθυπουργός του Ισραήλ Μπενιαμίν Νετανιάχου σε δήλωση του για το συμβάν, κατηγόρησε ευθέως της Χαμάς και απείλησε με αντίποινα.\n«Απήχθησαν και δολοφονήθηκαν εν ψυχρώ από ανθρωπόμορφα κτήνη», δήλωσε ο Νετανιάχου, σύμφωνα με το γραφείο του και προσέθεσε: «Η Χαμάς είναι υπεύθυνη και θα πληρώσει».\nΣε ανάλογο ύφος ήταν και οι δηλώσεις του υφυπουργού Αμυνας της χώρας Ντάνι Ντάνον ο οποίος διαμήνυσε πως «θα εξαλείψει» το ισλαμιστικό παλαιστινιακό κίνημα.\n«Οι Ισραηλινοί έχουν την απαραίτητη θέληση και την αποφασιστικότητα για να υπομείνουν τις δοκιμασίες μιας μακράς επιχείρησης για την εξάλειψη της Χαμάς» ανέφερε χαρακτηριστικά. Όλα δείχνουν πως η στρατιωτική επιλογή εξετάζεται από το Ισραήλ, σύμφωνα με μαρτυρίες από τη Χεβρώνα που μεταδίδει το Al Jazeera, τις τελευταίες ώρες παρατηρείται συγκέντρωση μεγάλου αριθμού ισραηλινών στρατιωτών.\nTo BBC, επικαλούμενο ισραηλινά μέσα ενημέρωσης, κάνει λόγο για συγκρούσεις ισραηλινών δυνάμεων ασφαλείας με Παλαιστίνιους στην περιοχή το βράδυ της Δευτέρας.\nΗ Χαμάς, από την πλευρά της απείλησε με ανάλογη απάντηση στις κινήσεις του Ισραήλ, τονίζοντας πως «κάθε κλιμάκωση των επιχειρήσεών του Ισραήλ ή ένας ενδεχόμενος πόλεμος θα ανοίξει τις πύλες της κόλασης». Η οργάνωση ωστόσο άφησε να εννοηθεί πως δεν βρίσκεται πίσω από την απαγωγή και δολοφονία των τριών μαθητών.\nΟ πρόεδρος της Παλαιστινιακής Αρχής Μαχμούντ Αμπάς συγκάλεσε κατεπειγόντως έκτακτη συνεδρίαση του υπουργικού συμβουλίου για το συμβάν.


Λήξη του πρώτου συνεδρίου της Επιτροπής Ελληνισμού με τίτλο «Ο ελληνισμός σε αντεπίθεση» - Destanea\nThursday, 19 August 2021 19:05\nΤο 1ο συνέδριο της Επιτροπής Ελληνισμού είχε τίτλο «Ο ελληνισμός σε αντεπίθεση» και πραγματοποιήθηκε στις 7 και 8 Αυγούστου στο ξενοδοχείο Μακεδονία Παλλάς, στη Θεσσαλονίκη. Στο πλαίσιο αυτού του συνεδρίου, το πρωί του Σαββάτου 7 Αυγούστου πραγματοποιήθηκε η διαδικτυακή επιστημονική εκδήλωση με τίτλο «Μακεδονία, Αιγαίο, ελληνισμός», την οποία συντόνισε ο δημοσιογράφος κ. Παντελής Σαββίδης ενώ συμμετείχαν –με τη σειρά που μίλησαν– οι εξής πανεπιστημιακοί δάσκαλοι: ο κ. Αθανάσιος Καραθανάσης, ο κ. Emilio Crespo, ο κ. Βενιαμίν Καρακωστάνογλου και ο κ. Κωνσταντίνος Τριανταφυλλίδης. Οι ομιλίες που πραγματοποίησαν οι πιο πάνω ομιλητές –με τη σειρά που ακούστηκαν– ήταν οι εξής: «Η διαχρονία του μακεδονικού πολιτισμού», «Η γλώσσα των αρχαίων Μακεδόνων», «Οι θαλάσσιες ζώνες της Ελλάδας» και «Η γενετική συνέχεια των Ελλήνων». Η συγκεκριμένη εκδήλωση μεταδόθηκε ζωντανά μέσω του Youtube και της ιστοσελίδας «anixneuseis.gr».\nΣτη συνέχεια, το απόγευμα του Σαββάτου αλλά και την Κυριακή πραγματοποιήθηκαν οι εισηγήσεις των ομιλητών, των οποίων τα ονόματα ακολουθούν όπως και το θέμα της κάθε εισήγησης:\n Ιωάννης Αμπατζόγλου (χαιρετισμός προέδρου): Ο ελληνισμός σε αντεπίθεση – Το πρώτο συνέδριο της Επιτροπής Ελληνισμού.\n Κωνσταντίνος Γρίβας: Η άμυνα και ο γεωπολιτικός ρόλος της Κύπρου στο νέο διεθνές περιβάλλον.\n Βενιαμίν Καρακωστάνογλου: Με ποιες κινήσεις κατοχυρώνεται η ελληνικότητα του Αιγαίου.\n Κωνσταντίνος Καραΐσκος: Το μειονοτικό ζήτημα στη Θράκη – H διαχρονικά περιορισμένη άσκηση κυριαρχίας του ελληνικού κράτους.\n Κρις Σπύρου: Επιστολή προς τον Μάθιου Νίμιτς σχετικά με την ονομασία των Σκοπίων.\n Δημήτριος Κουγιουμτζόγλου: Η χρήση των όρων «Μακεδονία» και «Μακεδών» στους βυζαντινούς συγγραφείς/ιστοριογράφους (11ος–13ος αιώνας).\n Ιωάννης Κουριαννίδης: Οι κοινότητες των Μακεδόνων ως διαχρονικό στοιχείο της ελληνικότητας της Μακεδονίας μας.\n Ανδρέας Σταλίδης: Η επίδραση των ιδεολογιών στο Μακεδονικό ζήτημα από τη δημιουργία του μέχρι τη Συμφωνία των Πρεσπών και τις παραβιάσεις της από τα Σκόπια.\n Ιωάννης Αμπατζόγλου: Ο Ήλιος της Βεργίνας και η απάτη των ψευτομακεδόνων Σκοπιανών.\n Παναγιώτης Φαραντάτος: Ελληνοτουρκικά και λαθροεποικισμός – Η ένοχη στάση του πολιτικού συστήματος και η ανάγκη αφύπνισης του ελληνισμού.\n Γεώργιος Παπαδάκης: Παράνομη μετανάστευση – αντιμετώπιση και διασφάλιση των συνόρων.\n Πολύδωρος Δάκογλου: Η διαφύλαξη των αξιών και της αποστολής του ελληνισμού – Η στρατηγική των δικτύων.\nΣχετικά με την επιστολή του κ. Κρις Σπύρου προς τον κ. Μάθιου Νίμιτς, θυμάμαι τον κ. Σπύρου να την επεξεργάζεται τον Ιανουάριο του 2018 σε ένα εστιατόριο στο κέντρο των Αθηνών όπου έτυχε και βρισκόμουν. Ο τότε πρόεδρος της Ελληνοαμερικανικής Ένωσης με κάλεσε να καθίσω στο τραπέζι του και να διαβάσω την ελληνική μετάφραση της επιστολής προκειμένου να ελέγξω εάν μετέφρασε σωστά ορισμένες λέξεις από το αγγλικό κείμενο. Τότε άδραξα την ευκαιρία και του πρότεινα να προσθέσει δύο παραγράφους, πρόταση την οποία αποδέχτηκε αφού πρώτα διάβασε με προσοχή τις παραγράφους που του πρότεινα.\n1. Βάσει των επιστημών της κοινωνιολογίας και της εθνολογίας, ένα «έθνος» ορίζεται ως συγχώνευση συγγενών φυλών. Το ελληνικό έθνος, αποτελείται από τις συγγενείς φυλές των Ηπειρωτών, των Θεσσαλών, των Μακεδόνων, των Θρακών, των Κυπρίων, των Ποντίων, των Πελοποννησίων, των Κρητικών κ.λπ. Εάν μία από αυτές εκλείψει, τότε το ελληνικό έθνος δεν θα είναι όπως ήταν πριν. Έτσι, εάν δοθεί η μακεδονική ταυτότητα σε μη Έλληνες, αυτομάτως το ελληνικό έθνος ακρωτηριάζεται και αλλοιώνεται.\n2. Αν μία φυλή Α μετοικήσει στη γεωγραφική περιοχή που κατοικεί μία φυλή Β, αυτό δεν σημαίνει ότι η φυλή Α θα μετατραπεί σε φυλή Β. Έτσι, δεν είναι λογικό ένας λαός να διεκδικεί την εθνική ταυτότητα ενός άλλου λαού επειδή απλά μετοίκησε στη γεωγραφική περιοχή αυτού του άλλου λαού. Δηλαδή, οι Σλάβοι Σκοπιανοί, ακόμα και αν κατοικούν στη Μακεδονία –που δεν είναι Μακεδονία τα Σκόπια, αλλά ακόμα και να ήταν– δεν δικαιούνται να ισχυρίζονται ότι είναι Μακεδόνες.\nΑυτό που αναφέρει η 1η παράγραφος, ότι «βάσει των επιστημών της κοινωνιολογίας και της εθνολογίας, ένα “έθνος” ορίζεται ως συγχώνευση συγγενών φυλών» το είχα δει σε ανάρτηση του Στέφανου Σωτηρίου στο Facebook και θεώρησα ότι θα ήταν καλό να προστεθεί στη συγκεκριμένη επιστολή, όπως και έγινε αφού το δέχθηκε ο κ. Σπύρου.\nΗ συγκεκριμένη επιστολή του κ. Σπύρου είναι πολύ σημαντική, πρώτον επειδή ο ίδιος είναι σε θέση να γνωρίζει λετομέρειες για το Σκοπιανό λόγω της θέσης που κατείχε και δεύτερον επειδή πραγματοποιεί σε αυτήν μία ιστορική αναδρομή αναγκαία για να κατανοήσουμε την πλεκτάνη που στήθηκε προκειμένου να πλαστογραφηθεί η ιστορία της Μακεδονίας μας. Σε αυτή την πλεκτάνη αναδεικνύεται ο κεντρικός ρόλος του κομμουνισμού.\nΕπίσης, είναι σημαντικό να αναφερθεί ότι κατά τη διάρκεια αυτού του αγώνα υπέρ της Μακεδονίας, έχουμε δεχθεί πόλεμο και απειλές από τις εξής τρεις κατηγορίες ανθρώπων: από ανθρώπους ελληνικής καταγωγής που όμως είναι ανάξιοι να φέρουν τον τίτλο του «Έλληνα» (βλέπε λεξικό Μπαμπινιώτη στο λήμμα «γραικύλος»), από ορισμένους υποτιθέμενους πατριώτες, οι οποίοι αποδεικνύονται χειρότεροι από τους προηγούμενους (δηλαδή από τους γραικύλους), αλλά και από κάποιους αλλοεθνείς. Σε αυτούς τους τελευταίους συμπεριλαμβάνονται και ψευτομακεδόνες Σκοπιανοί. Μία τέτοια περίπτωση συνέβη στα τέλη του έτους 2019 όταν είχα επισκεφθεί τις ΗΠΑ και πραγματοποίησα ομιλίες στη Νέα Υόρκη και στο Χιούστον του Τέξας υποστηρίζοντας την ελληνικότητα της Μακεδονίας. Τότε, ένας Σκοπιανός που ζει στο Τέξας είχε πει για εμένα, «αυτόν θα τον “καθαρίσουμε”», εννοώντας ότι θα με σκοτώσουν. Το συγκεκριμένο συμβάν το πληροφορήθηκα από πολύ έγκυρη πηγή. Προφανώς οι άνθρωποι αυτοί δεν έχουν επιχειρήματα και βλέποντας το οικοδόμημά τους –δηλαδή τον ψευτομακεδονισμό τους– να γκρεμίζεται, τα χάνουν. Όσοι καταγόμαστε από τη Μακεδονία γνωρίζουμε πολύ καλά την τακτική αλλά και τις βάρβαρες πρακτικές αυτών των Βουλγάρων κομιτατζήδων, όποτε τους δόθηκε η ευκαιρία έσφαξαν, έκαψαν, λεηλάτησαν. Προσωπικά μπορεί να θεωρώ ότι οι συγκεκριμένοι Σλάβοι είναι για λύπηση επειδή έχουν πρόβλημα εθνικής ταυτότητας, όμως τους πληροφορώ ότι δεν τους φοβάμαι.\nΕμείς οι Έλληνες θα πρέπει να επιδιώξουμε να έχουμε κοινή θέση αναφορικά με τα εθνικά μας θέματα. Κατά τη γνώμη μου το μεγαλύτερο πρόβλημα για την Ελλάδα δεν είναι οι εχθροί εκτός των συνόρων της αλλά αυτοί που βρίσκονται εντός των τειχών, όπως οι γραικύλοι και οι «σαλταρισμένοι» υποτιθέμενοι πατριώτες για τους οποίους έγινε αναφορά πριν. Παρ’ όλ’ αυτά οι δύο πιο πάνω κατηγορίες αποτελούν μειοψηφία του ελληνικού λαού και αυτό σημαίνει ότι υπάρχει η δυνατότητα να ομονοήσουν τα υπόλοιπα, τα υγιή στοιχεία του. Μία τέτοια συμπόρευση των Ελλήνων θα ήταν καταλυτική όχι μόνο για το Σκοπιανό αλλά και για το σύνολο των εθνικών μας θεμάτων. Δεν έχουμε πλέον άλλα περιθώρια καθυστερήσεων, βρισκόμαστε ήδη σε οριακό –εθνικά– σημείο. Και αν δυσκολευόμαστε να βρούμε το βηματισμό μας συλλογικά, ας προσπαθήσουμε τουλάχιστον ο κάθε ένας από εμάς να εφαρμόσει αυτά που έχουν ήδη διατυπώσει μεγάλοι Έλληνες πατριώτες, όπως ο Ίων Δραγούμης, ο οποίος μεταξύ των άλλων είχε πει και το εξής1: «Ὁ καθένας πρέπει νά ξέρη ὅτι σ’ αὐτόν ἔλαχε νά σώση τό ἔθνος του, ἔτσι θά προσπαθήσουν πολλοί καί θά τό σώση ὅποιος μπορέση».


Loutraki One: Ακούει κανείς; του Νίκου Χατζηνικολάου\nΑκούει κανείς; του Νίκου Χατζηνικολάου\nΗ χώρα μας βρίσκεται τις τελευταίες εβδομάδες, για άλλη μια φορά, σε μια εξαιρετικά κρίσιμη καμπή της ταραχώδους, επώδυνης και αγωνιώδους πορείας της, που εδώ και τρία χρόνια διεξάγεται μετ’ εμποδίων, εν μέσω μνημονίων και πιέσεων της τρόικας και των δανειστών.\nΗ διαπραγμάτευση που εξελίσσεται είναι εξόχως σημαντική για την επόμενη μέρα της ελληνικής οικονομίας.\nΑπό το αποτέλεσμά της θα κριθεί εν πολλοίς αν η χώρα θα βγει από τον φαύλο κύκλο της ύφεσης των τελευταίων έξι ετών, για να μπει επιτέλους σε τροχιά ανάπτυξης. Τα περιθώρια έχουν στενέψει απελπιστικά!\nΗ ελληνική κοινωνία, μετά από μια μεγάλη περίοδο σκληρής λιτότητας και άγριων περικοπών, είναι\nπλήρως εξουθενωμένη. Η αντοχή και η ανοχή της έχει εξαντληθεί. Και μια νέα αποτυχία δεν πρόκειται να γίνει ανεκτή.\nΤο ήδη φθαρμένο πολιτικό μας σύστημα δεν θα έχει άλλη ευκαιρία... Αν δεν αλλάξει σύντομα το πρόσημο των εξελίξεων, από αρνητικό σε θετικό, θα καταρρεύσει σαν χάρτινος πύργος!\nΤΑ ΕΡΩΤΗΜΑΤΑ για την οικονομική πολιτική που προωθεί η τρόικα και μέχρι στιγμής υιοθετεί η κυβέρνηση είναι πολλά. Οι ενστάσεις ακόμη περισσότερες.\nΟλα δείχνουν -και ιδίως ο Προϋπολογισμός που κατατέθηκε την Πέμπτη- ότι επιλέγεται και πάλι ο εύκολος δρόμος των εισπρακτικών μέτρων και των συνεχών και συχνά «τυφλών» περικοπών. Επιλέγονται, δηλαδή, και πάλι μέτρα που όχι μόνο δεν οδηγούν στην ανάπτυξη, αλλά, αντίθετα, βαθαίνουν την ύφεση.\nΓιατί βέβαια καλοί και δίκαιοι είναι οι κυβερνητικοί «πανηγυρισμοί» για το πρωτογενές πλεόνασμα, αλλά είναι προφανές ότι αυτό δεν στηρίχθηκε στον εκσυγχρονισμό και την εξυγίανση της ελληνικής οικονομίας, ούτε στη δημιουργία ενός μικρότερου, ευέλικτου και αποτελεσματικού κράτους, αλλά στην υπερφορολόγηση των πολιτών, σε οριζόντιες περικοπές των εισοδημάτων τους και σε πρόχειρα και βιαστικά «μαζέματα» του ευρύτερου δημοσίου τομέα, που έγιναν έτσι... χωρίς σχέδιο.\nΜε «ξαφνικούς θανάτους» δημοσίων επιχειρήσεων και με ισοπεδωτικές απολύσεις που δεν υπαγορεύονται από εκσυγχρονιστική λογική, αλλά από στενόμυαλη «λογιστική»...\nΠηγή: Ακούει κανείς; του Νίκου Χατζηνικολάου - RAMNOUSIA


REDWAVE PREVEZA: όποιος Αριστερός θέλει να επιχειρήσει να κυβερνησει στον καπιταλισμό μπορεί να το κάνει.\nτο πρωτοειδα e-globbing\nΑπό 450-500 άτομα που συμμετειχαν στις τοτε συνελεύσεις του φοιτητικου συλλόγου που ανήκα ξαφνικά σε χρόνο μηδέν βρεθήκαμε 40-50 που κοιταζόμασταν. Οι υπόλοιποι τόσκασαν ενω οι πασοκοι έλεγαν οτι τα προβλήματα θα τα έλυνε η σοσιαλιστικη κυβερνηση. Τότε υπηρχε η πολυτέλεια να γινει αυτό. Τωρα οχι. Τίς όποιες λύσεις και το όποιο κέρδος θα το δείς οτι δεν θα\nμπορέσει να τις δώσει κάποια Αριστερή ή άλλη κυβερνηση αλλά το κίνημα αν είναι δυνατό και ζωντανό. Καθε υποχώρηση είναι για μενα αρνητικό σημείο. Ηδη αισθάνομαι ότι έχουμε παρακαθήσει χωρίς κάποια μεγάλη πανελλαδικη κινητοποίηση τη στιγμή που άνθρωποι υποφερουν και εργαζόμενο χανουν τις δουλειές τους.\nΠροπαγάνδα redwave στις 10:16 π.μ.


Η αντιπολίτευση της Βενεζουέλας διεξήγαγε «θετικές» συνομιλίες με εκπροσώπους των ΗΠΑ - 21.05.2019, Sputnik Ελλάδα\nΤην περασμένη εβδομάδα, ο εκπρόσωπος του Χουάν Γκουάιδο στις ΗΠΑ δήλωσε ότι είχε έρθει σε επαφή με τη νότια αμερικανική Στρατιωτική Διοίκηση προκειμένου να... 21.05.2019, Sputnik Ελλάδα\nηπα, βενεζουέλα, νικολάς μαδούρο, χουάν γκουαϊδό, southcom\n04:08 21.05.2019 (Ανανεώθηκε: 11:06 20.08.2021)\n© AP Photo / Fernando LlanoΟ Χουάν Γκουάιδο ηγέτης της αντιπολίτευσης της Βενεζουέλας\nΟ εκπρόσωπος του ηγέτη της αντιπολίτευσης της Βενεζουέλας Χουάν Γκουάιδο στις Ηνωμένες Πολιτείες, Κάρλος Βέκιο, σε δήλωσή του τη Δευτέρα, σημείωσε ότι είχε θετικές συνομιλίες με αξιωματούχους του αμερικανικού υπουργείου Εξωτερικών και του Πενταγώνου.\nΟ Γκουάιδο, αφού ξεκίνησε ένα αποτυχημένο πραξικόπημα στα τέλη Απριλίου, ζήτησε επίσημα την αμερικανική στρατιωτική βοήθεια προκειμένου να ανατρέψει τον πρόεδρο της Βενεζουέλας Νικολάς Μαδούρο, τον δύο φορές δημοκρατικά εκλεγμένο αρχηγό του κράτους. Ο Βέκιο την περασμένη εβδομάδα δήλωσε ότι είχε έρθει σε επαφή με τη νότια αμερικανική Στρατιωτική Διοίκηση (SOUTHCOM) προκειμένου να συζητήσει για τη διεξαγωγή στρατιωτικών επιχειρήσεων στο έδαφος της Βενεζουέλας.\n«Στις συναντήσεις που έχουν προγραμματιστεί για σήμερα με το αμερικανικό υπουργείο Εξωτερικών και το Πεντάγωνο θα συζητηθούν όλες οι πτυχές της κρίσης στη Βενεζουέλα. Πολύ θετικές οι προοπτικές. Συνεχίζουμε να σημειώνουμε πρόοδο», ανέφερε ο Βέκιο σε μια δήλωσή του στο Twitter.\nΣε ξεχωριστή δήλωση, ο Γκουάιδο τόνισε ότι προχωράει στην οικοδόμηση ικανοτήτων και διεθνούς συνεργασίας που θα επιτρέψουν στον τερματισμό της κρίσης στη Βενεζουέλα και την έναρξη της ανασυγκρότησης της χώρας.


Στέενταμ - Ξενοδοχεία\nΣτέενταμ: Αναζήτηση ξενοδοχείων\nΔείτε ξενοδοχεία για Στέενταμ στο χάρτη\nΌ,τι και αν σας αρέσει, αυτός ο προορισμός (Στέενταμ) έχει κάτι για όλους. Οι επισκέπτες δεν θα βρουν πολλά αξιοθέατα στην περιοχή (Στέενταμ), όμως δεν θα χρειαστεί να πάνε μακριά, για να επισκεφτούν μέρη όπως: Έπαυλη Ennemaborg και Αναμορφωμένη εκκλησία της Midwolda. Μπορείτε, αν θέλετε, να εξερευνήσετε τη γύρω περιοχή και να δείτε αξιοθέατα, όπως: Μουσείο Πολεμικής Ιστορίας.\nΣτέενταμ: Πού να μείνετε\nΟ προορισμός αυτός (Στέενταμ) αποτελεί μια φιλόξενη πόλη και διαθέτει μεγάλη γκάμα ξενοδοχείων για όλα τα γούστα. Μπορείτε να βρείτε έως και 21 προσφορές για καταλύματα στην περιοχή (Στέενταμ) στη Hotels.com, ορισμένα εκ των οποίων με έκπτωση έως και 35%. Διαθέτουμε χαμηλές τιμές δωματίων από 23 USD τη νύχτα και παρακάτω θα βρείτε τα ξενοδοχεία με βάση την αξιολόγηση με αστέρια σε Στέενταμ, καθώς και στη γύρω περιοχή:\nΣτέενταμ: Τρόποι μετάβασης\nΠετάξτε σε: Χρόνινγκεν (GRQ-Eelde), 23 χλμ. από το κέντρο της πόλης (Στέενταμ).\nΣτέενταμ: Τι να δείτε στη γύρω περιοχή\n• Έπαυλη Ennemaborg (13,8 χλμ. από το κέντρο της πόλης)\n• Αναμορφωμένη εκκλησία της Midwolda (14,3 χλμ. από το κέντρο της πόλης)\n• Μουσείο Πολεμικής Ιστορίας (14,5 χλμ. από το κέντρο της πόλης)\nΣτέενταμ: Πότε να πάτε


ΤΟ ΠΑΡΑΠΟΝΟ ΤΟΥ ΠΡΩΗΝ ΠΡΙΓΚΙΠΑ ΧΑΡΙ,ΓΙΑ ΤΗΝ ΣΥΜΠΕΡΙΦΟΡΑ ΤΟΥ ΠΑΤΕΡΑ ΤΟΥ ΚΑΡΟΛΟΥ-ΝΕΕΣ ΔΗΛΩΣΕΙΣ – Thessreportage.gr\nΤΟ ΠΑΡΑΠΟΝΟ ΤΟΥ ΠΡΩΗΝ ΠΡΙΓΚΙΠΑ ΧΑΡΙ,ΓΙΑ ΤΗΝ ΣΥΜΠΕΡΙΦΟΡΑ ΤΟΥ ΠΑΤΕΡΑ ΤΟΥ ΚΑΡΟΛΟΥ-ΝΕΕΣ ΔΗΛΩΣΕΙΣ\n21 Μαΐου, 2021 24 Μαΐου, 2021 Φωτεινή Δόξα\n«Ένιωθα τελείως αβοήθητος. Νόμιζα ότι η οικογένεια μου θα βοηθούσε, αλλά κάθε αίτημα, παράκληση, προειδοποίηση, ό,τι κι αν είναι, απλώς αντιμετωπίστηκε με απόλυτη σιωπή ή απόλυτη παραμέληση», τόνισε χαρακτηριστικά σε δηλώσεις του, ο πρώην πρίγκιπας Χάρι, αφήνοντας εμμέσως πλην σαφών αιχμές, για την συμπεριφορά του πατέρα του Καρόλου.\n«Ο πατέρας μου συνήθιζε να μου λέει όταν ήμουν νεότερος, έλεγε και στον Γουίλιαμ και σε μένα ‘Ε, έτσι ήταν για μένα, επομένως έτσι θα είναι και για εσάς’», πρόσθεσε στις αναφορές του.\nΌπως αποκάλυψε ο ίδiος-στο πρώτο επεισόδιο σειράς ντοκιμαντέρ(ψυχικής υγείας)με τίτλο «The Me You Can’t See», που προβάλλεται από το Apple TV-αισθάνεται απόλυτα πεπεισμένος, πως ένας πατέρας θα πρέπει να κάνει τα πάντα, απέναντι στα παιδιά του, ώστε να μην υποφέρουν το ίδιο.\nΑναφέρεται στις «κακές» συνήθειές του, για την στροφή του στο αλκοόλ και τις ουσίες, προκειμένου να διαχειριστεί τον θάνατο της μητέρας του Νταϊάνας.\nΣτις αυτοκτονικές τάσεις της γυναίκας του, όταν Οι του Παλατιού, ήταν εναντίων της, με την συμπεριφορά τους.\nΤην ψυχοθεραπεία ακόμη που ξεκίνησε, πριν από τέσσερα χρόνια και έπειτα για την γνωριμία του, με την νυν σύντροφο της ζωής του Μεγκαν Μαρκλ, που του άλλαζε δια παντός την ζωή.